text:
धुर्रा
(नान्हे कहिनी)
जितेंद्र सुकुमार ‘ साहिर’
वैभव प्रकाशन
रायपुर ( छ.ग. )
छत्तीसगढ राजभाषा आयोग रायपुर
के आर्थिक सहयोग से प्रकाशित
आवरण सज्जा : अशोक सिंह प्रजापति
प्रथम संस्करण : 2016
मूल्य : 50.00 रुपये
कॉपी राइट : लेखकाधीन
भूमिका
कोनो भी घटना ले उपजे संवेदना, पीरा ल हिरदय के गहराई ले समझे बर अउ थोरकिन बेरा म अपन गोठ-बात ल केहे बर अभु लघुकथा या नान्हें कहिनी ह एक मात्र ससक्त विधा हे। नान्हें कहिनी हा अभु के बेरा म समाजिक बदलाव के घलो बढिया माध्यम हे। समाज म बगरे जम्मो सोसन, अत्याचार अउ अनैतिकता के खिलाफ बोले बर भी नान्हें कहिनी सुग्घर माध्यम हे।
हिन्दी अउ छत्तीसगढ़ी म गज्जलकार के रूप म परसिद्ध जितेंद्र ‘सुकुमार’ ल नान्हें कहिनीकार के रुप म देख के मोला बड़ खुसी होईस।
छत्तीसगढ़ी म घलो हिन्दी के लघुकथा के तरज म नान्हें कहिनी गद्य म साहित्यकार मन लिखत हे। अइसने नान्हें कहिनी लिख के छत्तीसगढ़ी गद्य ल समरिद्ध करे के परयास जितेंद्र हा करे हे। ऊँकर ये परयास हा बड़ सुग्घर हे।
‘धुर्रा नान्हें कहिनी म जितेंद्र ह अपन आगु-पाछू के घटना अउ अपन निजी अनुभव ल मन म बांटे हे। ओकर कहिनी के भासा सोझ-सोझ अउ साधारण छत्तीसगढ़ी के बोलचाल के भासा हे। सिक्छा ले जुरे होवे के कारन ऊँकर नान्हें कहिनी म सिक्छा ऊपर बने व्यंग्य देखे बर मिलथे त कोनो कहिनी म सिक्छा के महत ला बताये हे। अइसने कहिनी मन मा ‘फेल’, ‘इसारा’, ‘अप्पढ” ‘इंतजार’, ‘परीक्छा’, ‘रेट’, अतिसेस अउ अनुसासन हे। ‘फेल’ नान्हे कहिनी म अभु के सिक्छा के बेवस्था के हाल बताये गेहे। लइका मन ला कुछु आय चाहे झन आये फेर सासन के निरदेस म ओला आगु कक्षा में बढाना जरूरी होगे हे।
‘अनुसासन’ म प्रिंसपल ह स्कूल देरी ले आथे अउ लइका मन ला कहिथे- ‘अनुसासन सब बर जरूरी हे। अनुसासन म मनखे महान बनथे।’ फेर आज के लइका मन कम नइये। ओतका ल सुन के पाछू के एक झन लइका खड़ा हो के पूछथे- ”सर ये अनुशासन काला कथे।”
जितेंद्र ह अपन ये कहिनी म बढिया व्यंग्य करे हे। अइसने सिक्छा ले जुरे, नान्हें-नान्हें परसंग म सुग्घर-सुग्घर अउ महत्वपूर्ण गोठ मन ला बताये हे। जितेंद्र के ये परयास हे कि हमर सिक्खा म सुधार होवे अउ गुणवत्ता आये।
‘पानी’ नान्हें कहिनी ह हिरदय ल छूथे। आज के लइका मन हा जियत ले तो पानी नई पूछे। मरे के पाछू पानी दे बर नौकरी ले छुट्टी लेथे। सियानिन मंटोरा के देखइया कोनो नई हे। पियास मरत मंटोरा ह नाती ल पीये बर पानी मांगथे त नाती कहिथे- ”मोर करा टाइम नइये। मोला ड्यूटी म जाना हे।” कहिके चल देथे। पियास म मंटोरा मर जथे त ओकर नाती ह पानी दे के कार्यकरम बर एक हफ्ता के छुट्टी लेथे। ये कहिनी हा आज हमर समाज के संवेदनहीनता ला बताथे।
‘हाटाटेट’ डॉक्टर मन ऊपर अउ अस्पताल के बड़ खरचा ऊपर बढिया लिखे गे हे।
‘आदिमानव’ जितेंद्र के सुग्घर नान्हें कहिनी आय। जेमा अपसंस्कीरती ल देख के लेखक चिन्ता म डूबे हे अइसने दिखथे। अभु के टूरी मन आदिमानव कस पूरा कपड़ा नइ पहिनै। टी.बी. म देख के सुकारो हा कहिथे- ”वाहद्दे गा आदिमानव मन टी बी म आय हाबे।”
‘पारी’ कहिनी म नसा ल लेके लेखक सोच म पडे़ हे। पढे-लिखे मन तक सराब पीयत हे। अइसने सराबी के बेटा हा कहिथे- ‘पीयई-पीयई मा हमर बबा मरगे, ताहन बाबू के अनुकंपा म नौकरी लगिस। अब हमर पारी हे।’
‘धुर्रा’ नान्हें कहिनी हा संगरह के माय सीर्षक हे। येमा कथनी अउ करनी म अंतर ऊपर सटीक व्यंग्य देखे बर मिलथे। ‘ समझदारी’ ‘परिवर्तन’ ये संगरह के सुग्घर कहिनी हे। मोबाईल नम्बर, ‘सलेक्शन’, बड़े मनखें’, ‘सहेली’, कलेचुप अउ अटल चौक जितेंद्र के ये कहिनी मन बड़ साधारण हे। अभु जितेंद्र नान्हें कहिनी के क्षेत्र म नवा-नवा पांव धरे हे। ओकर कहिनी के येहा पहिली सीढिया आय। आगु जाके सुग्घर नान्हें कहिनी सुध्घर अउ परिपक्व होही। भविष्य में ये बिधा म ओकर बने नांव
होही। इही आसा अउ असीस संग।
प्राचार्य डॉ. श्रीमती शैल चंद्रा
शास. उच्च. माध्य. विद्या. रावणभाठा, नगरी
सिहावा, तहसील-नगरी जिला-धमतरी
जिला- धमतरी ( छ.ग. ) ( छत्तीसगढ )
असीस पाती
साहित के अबड़ अकन बिधा हे जेमा लघु कथा के खास इस्थान हे। लघु कथा जेला छत्तीसगढ़ी म ”नान्हे कहिनी” केहे म कोनो ल आपत्ति नइ हो सकय। जइसे के केहे गेहे हे साहित के अबड़ अकन बिधा हे कोनो भी रचनाकार कलम धरथे त सबले पहिली कबिता लिखथे। मोला मालूम हे जितेंद्र के पहिली संघरा घलो पद्य के रूपेच म आय हे । मोर इसारा ‘पीरा ल कइसे बतावंव संगी’ डाहर हे । ये दूसरा संघरा गद्य के रुप में आवत हे जेमा जितेंद्र के 31 नान्हे कहिनी के संघरा हे। गद्य के दुनिया म जितेंद्र सुकुमार के सुवागत हे।
कबिता म अपन भावना ल बियक्त करे म जादा सब्द के जरूरत नई राहय। फेर गद्य म अइसन नइहे । पूरा वाक्य लिखे बर परथे। वो हर वाक्य सही राहय बियाकरन अउ वर्तनी सही राहय येकर धियान देना परथे। गद्य लेखन के नियम पालन घलो जरूरी रथे, विराम चिनहा के सही उपयोग जरूरी रथे। तब गद्य के असर होथे। ये सब के बिना गद्य लेखन इस्कुली लइका के नकल जइसे हो जाथे।
वइसे छत्तीसगढ़ी नवा भासा आय। अइसे एकर सेती काहत हंव के अभी तक एला संविधान के आठवां अनुसूची म जघा नइ मिल सके हे। छत्तीसगढ़ी के एक झन बड़का साहितकार सुशील भोले के कहना सही लगथे के छत्तीसगढ़ी म गद्य सहित के कमी एकर आठवां अनुसूची म आय बर बाधा के रुप म आगू आथे । अइसन म जितेंद्र के कहिनी विधा म लेखनी चलाय के जबर सुवागत होना चाही।
संघरा के कहिनी मन ऊपर नामी लघु कथाकार श्रीमती शैल चंद्रा जी अपन बढिया समीक्षात्मक भूमिका लिखे हवय। जितेंद्र ‘सुकुमार’ इस्कुल म मास्टर हवंय। संघरा के बहुत अकन बिसय सिक्छा जगत के हाल-चाल ल उजागर करने वाले हे।’
सिस्टाचार’ कहिनी ह जितेंद्र ल बड़का कहिनीकार साबित करने वाला कहिनी आय। एकर पीछू दू ठी कारन हे- पहिली प्रिंसपाल साहब हे सिस्टाचार सिखाय के जउन तरीका अपनाय हे वोह दिल ल छूने वाला हे। सब कहिथे के डरा धमका के कोनो ल सीख नई दे जा सके। फेर तरीका कोनो नइ बताय। ये कहिनी म वो तराकी बताय गे हे। दूसर कारन हे ये कहिनी के चोरी घलो हो चुके हे। बिलासपुर दैनिक भास्कर के ‘ संगवारी’ म कोनो उठाईगिर ह ये कहिनी म हाथ साफ कर चुके हे। मैं मानथौ के कहिनीकार के कहिनी चोरी होना बडे कहिनीकार होय के परमान आय। ‘परीक्छा’ अऊ ‘ पारी’ कहिनी म मनखे के सुवारथी बेवहार कोती अच्छा बियंग करे गे हे। जेनहे बड़े ल मान-सनमान देय म फेल हो गे तेन ह परीक्षा देवाय ल जात हे के कोनो नौकरी-चाकरी मिल जाय। वइसने एक झन बेटा नौकरी पाय बर नौकरी म रहिते-रहिते बाप के मउत ल सोरियावत हे ताकि अनुकंपा म नौकरी मिल जाय। काय करबे बेरोजगारी बड़ जिवलेवा होथे।
‘मोबाइल’ कहिनी ह एक ठी छत्तीसगढ़ी हाना के सुरता देवाथे- ‘दांत हे ते चना निही, चना हे ते दांत निही’। ‘लबारी’ नांव के एक ठी कहिनी हे । फेर संघरा म लबारी के महिमा उपर तीन ठी कहिनी हे। दूसरा पारटी के रूतबा अउ तीसरा अटल चौक। नान्हें कहिनी म एला लबारी-1, लबारी-2, लबारी-3 के रुप म लिखे जा सकत रिहिस।
वइसे ये ह जितेन्द्र के ये विधा म पहिली परयास आय। मोर सुभकामना हे परकासन होय के बाद जानकार मन के धियान ये संघरा कोती जरूर जाही। अउ पाठक मन एकर आनंद लिहीं। ओकरे संगे-संग कहिनी विद्या के जानकार मन के आसिरबाद घलो मिलही । मोर डाहर ले कोठी-कोठी असीस अउ बधई।
– दिनेश चौहान
साहितकार, शिक्षक
छत्तीसगढ़ी ‘चौखडी जनडलाकार’
छत्तीसगढ़ी ठिहा, सितलापारा, नवापारा, राजिम, मो. 9826778806
मोर गोठ
चार पहर रतिहा अउ चार पहर दिन, दूनो मिलाके आठ पहर होथे। ये बेरा न जाने कब काकर सन का गोठ हो जही। उही गोठ म लुकाय ग्यान हमर जिनगी ल ही रद्दा म ला देथे। सिरीमद् भागवत महापुरान के एकादस इस्कन्ध के अध्याय सात म बताय गेहे कि तेजस्वी अवधूत भगवान दत्तातरेय ह चडबीस झन गुरु बनइस | जेकर ले ग्यान मिले गुरु मान ले। वोइसने ऐमा डेढ कोरी एक माला हे। जम्मो के अपन अलग-अलग मायने हे । जेन पढे के पाछु समझ आधथे।
जिनगी म कतकोन घटना घटत रहिथे । कोन्हो सुखद त कोन्हो दुखद होथे । सब देखे अउ समझे के नजरिया आय । कहे के मतलब कोन्हो बिखर जथे त कोन्हो निखर जथे। धुर्रा मोर नान्हे कहिनी के माई मुडी हरय। धुर्रा ल चंदन बनाय के नानचुक परयास झलकही। ये संघरा के जम्मो किस्सा, कहिनी सिरतोन आय। पातरा के नांव ह काल्पनिक हे फेर मिथलेस ह मोर संगवारी घलो हरे। येमा दू, चार ठन किस्सा वोकरे संग घटे हावय। तीर तखार अउ मोरो संग घटे वाकिया येमा मिंझर गेहे। कुल मिला के धुर्रा ल चंदन के उपमा कतका सही रही मन के हाथ म हे।
जितेंद्र सुकुमार’
अनुक्रमणिका
1. बडे मनखे
2. कलेचुप
3. सुन्दरता
4. पानी
5. सच
6. पारी
7. अनुसासन
8. सहेली
9. मोबाइल नम्बर
110. इन्तजार
11. सिसटाचार
12. का होही संगवारी
13. परिवर्तन
14. आदिमानव
15. धुर्रा
16. मया
17. रेट
18. शिकायत
19. अंगूठा छाप
20. परीक्छा
21. अटल चौक
22. इसारा
23. फेल
24. पार्टी के रुतबा
25. खरचा
26. सलेक्सन
27. हाटारेक
28. समझदारी
29. अतिसेस
30. अप्पड़
31. लबारी
बडे मनखे
मउसम बने रिहिस हे। छत्तीसगढी साहित्य के लिखइया साहित्यकार मन एक जगह जुरिआय रिहिस। जेमा ‘किसनहा’ कवि घलो आय राहय। कार्यक्रम चलत राहय ‘किसनहा’ कवि पानी पीये बर बाहिर डाहन निकलिस। त देखथे एक झन बहुत बडे कवि आवत रिहिस हे, जेकर वोहा तारीफ करय ।
दू दिन पहिली ओकर ले मोबाइल म घलो गोठ -बात हो राहय। वोला देखके वोकर खुशी के ठिकाना नइ राहय, वोहा धुरिहाच ले वोला नमस्ते कहि डरथय अउ सोचत रथे तीर म आही त पाँव पर लेहूँ कहिके, फेर वो मनखे ह वोला पूछिस घलो नही सीधा भीतरी डाहन रेंग देथे ।
कलेचुप
मिथलेश लकर-धकर साइकल ल टेकाथे अउ स्कूल के भीतरी म जाथे। जकर – बकर देखथ त तीर म कोनो नइ दिखय एक झन टूरी ल छोड के । मिथलेस वो टूरी के तीर म जाथे अउ कहिथे, ‘ एक्सक्यूजमी’, पत्राचार के फारम कतिहां मिलत हे।” वो टूरी कुछू नइ बोलय, कलेचुप रथे। मिथलेस आगू डाहर जाथय अउ थोड्कीन बाद पत्राचार के फारम धर के आवत रथे त ओ टूरी दउड़त -दउड़त मिथलेश के तीर म जाथे अउ मिथलेस ल कहिथे, ‘ एक्सक्यूजमी’, पत्राचार के फारम कदे जगा मिलत हे।” अब मिथलेश बदला निकालथे। वहू कलेचुप।
सुन्दरता
स्वतंत्रता दिवस के दिन जम्मों गुरूजी मन झटकुन आबो। कहिके एक दिन पहिली बइठक म फैसला करीस । स्वतंत्रता दिवस के दिन लइका, गुरूजी अउ गाँव के सियान मन पहुँचगे। झण्डा तको सुग्घर फहरा डरिस । तीन-तीन के कतार बना के लइका मन गेट करा पहुँचगे रिहीस, ततकी बेर एक झन मेडम स्कूल अइस वो बढिया सज सँवर के आय रिहिस हे । समिती के अध्यक्ष ह वोला आवत देख डरिस त कहिस, ‘झण्डा फहिराय के बाद तुमन आहू त लइका मन ल का सिखा हूँ।’ में वो मेडम के मुहूँ ल देखत रेहेंव सरम के मारे ओकर सुन्दरता पच्चरा होगे।
पानी
मंटोरा घर म अकेल्ला राहय। सबो झन बेटा मन अलग-अलग खाय। सियाना सरीर म मंटोरा के जागर नई चलय,एक दिन मंटोरा के तबियत जबरदस्त खराब होगे। ले देके रेंग पाय, भात रान्धे त खाय, नही त कई-कई दिन ले लाघन सुत जाय।
एक बार पानी पियास मरत राहय अपन नाती ल पानी मंगिस त ओकर नाती ह कहिस, ‘मोर कर टाइम नइए मोला डियुटी म जाना हे।” कहिके खेद दिस, बोरिंग धुरिहा राहय, जाँगर चले त खुद जाय लायबर कोनो ल नई मांगे। दू दिन बाद मंटोरा मर जथे। ये खबर ल सुन के ओकर नाती ह पानी दे के कार्यकरम बर एक हफ्ता के छुटटी लेथे।
सच
भक्कू के एक रूपया पइसा ल नोहर धर लेथे, भक्कू मेडम कर जाथे अउ कहिथे, ‘मेडम, नोहर मोर पइसा ल धर लिस।’
मेडम पूछथे, ‘कइसे रे?’
नोहर कथे, ‘मोर पइसा हरे, माँ दिस हे।’
वोकर भाई सोहन कहिथे, ‘हाँ मेडम हमर माँ दिस हे।’
भक्कू कहिथे, ‘नही मेडम एमन लबारी मारत हे।’
मेडम ह नोहर ल कहिथे, ‘जा रे मोर मोबाइल ल लाबे तोर माँ ल फोन लगा के पूछ हूँ।’
नोहर डर्रात-डर्रात लाथे, मेडम असली बात ल समझ जथे। ताहन वोला लुलहार के पूछथे, मेडम ह ‘ये पइसा ल कदे जगा पाय हस रे?’
नोहर हाथ ल देखा के कहिथे, ‘बोदे जगा।’
पारी
राजेश एक दिन लोकेश ल कहिथे, ‘कइसे रे तोर बाबू ह पढे-लिखे हाबे, तभो ले दारू पी के अलकरहा कोन्हो जगा सूत जाय रथे, वोला समझातेव नहीं ते।’
राजेश कहिथे, ‘वोला काय समझाबे रे भाई, वो खुदे समझदार हे। हमर बबा घलो अबडु पीये तभोले बाबू वोला कुछू नइ काहय अउ ओकर बर उपरहा ला-ला के दे, ले गा पी कहिके।’
‘पीयई-पीयई मा हमर बबा मरगे ताहन बाबू के अनुकम्पा म नौकरी लगिस, अब हमर पारी हे।”
अनुसासन
कार्यकरम बने चलत रिहिस, लइका मन सबो झन मजा लेवत रिहिन । गाडी के आवाज ल सुन के सबो लइका मन गेट डाहन देखे ल धरलिस।
प्रिंसपल ह रोज दिन कस आजो देरी से आवत राहय, कार्यकरम, समापन म सबो शिक्षक मन अपन-अपन गोठ ल गोठियाइस ।
आखिरी म प्रिंसपल साहब के बारी अइस त वोहा कहिथे, ” अनुशासन सब बर जरूरी हे, अनुसासन म मनखे महान बनथे।”
ओतका ल सुन के पाछू के एक झन लइका खड्डा हो के पूछथे, ‘सर ये अनुसासन काला कथे ?’
सहेली
राधिका सोनी ल कहिथे, ” अरे तोर रात डियुटी हे का, तोर इयरफोन ल मोला दे तो, मोर कर एको ठक नइये मे गाना सुन हूँ। बिहनिया लेग जबे।” सोनी दे के चल देथे। रसमी ह अक्केला हो कहिके राधिका के बेड म गोठियाय बर चल देथे, गोठ-गोठ म आय के बेर रसमी अपन इयरफोन ल राधिका के बेड म भुला जथे।
बिहान दिन रसमी अउ सोनी अपन इयरफोन ल अबडु खोजथे, कहाँ रख डरेन कहिके । उदूप ले सोनी ल सुरता आथे राधिका माँगे हे कहिके, राधिका ल कहिथे, ” दे रे मोर इयरफोन ल।” राधिका कहिथे, ” मेह तोर बेड म छोड के आय हो अउ नई जानो।”
राधिका डियूटी म जाथे, सोनी अउ रसमी कलेचुप ओकर बेग ल खोल के देखथे । इयरफोन ल अपन कपडा म लपेट के रखे रथे, राधिका ह। दोनो सहेली मन अपन-अपन इयरफोन ल निकाल के बाकी सामान ल जस के तस रख देथे। सोनी कहिथे, ” रसमी हमन कबो रे हमर बेड म रिहिस हे कहिके, राधिका हमर सहेली आय, चोराय हस कबो त सर्मिंदा हो जही।”
मोबाइल नम्बर
राजू सइकल म कालेज जाय। ओकर घर के इसतिथि अच्छा नई राहय। ओकर बिबहार सब ल पसंद आय । एक दिन कालेज के छुट्टी के बाद वोहा घर जाय बर सइकल ल निकालत रथे । एक झन टूरी अपन कापी ल खोल के अउ हाथ म पेन ल धर के खडे राहय। जइसे राजू ल आवत देखथे त राजू ल पूछथे, ”ये सुनतो तोर मोबाइल नम्बर का हरे।”
राजू सरम अउ संकोच म धीर लगा के कहिथे, ” हमर घर मोबाइल न हे।” समय बदल जथे, दू साल बाद राजू के नौकरी लग जथे । गाडी खरीद डरथे अउ थी जी के मोबाइल घलो ले डरथे। फेर एक ठक चीज के हमेसा अफसोस रहिथे, न वो लड्की के पता हे, न ओकर मोबाइल नम्बर ।
इन्तजार
रोहित कालेज के चक्कर लगात-लगात थक जथे। फेर ओकर मार्कसीट नई मिल पाइस । एक दिन फेर हिम्मत कर के जाथे। दस बजे के बेरा आय, सीधा स्टाफ रूम म जाके कहिथे, ” सर मोर अंकसूची ल लेगे बर आय हो।” सर मन बिना कक्षा ल पूछे कहिथे, ”दू बजे आबे” सर अउ मेडम के हँसइ के आवाज काउंटर करा ले आवत रिहीस हे।
रोहित काउंटर के आगू म खड्डा होके मार्क सीट मिले के इन्तजार कारत रिहीस हे, अउ सर मन दू बजे के इन्तजार।
सिसटाचार
गियारह बजे के बेरा आय, मिथलेस अपन संगवारी मनसन गोठियात जात राहे। परकास कहिथे, ”कइसे रे मिथलेस तेहा अबडु दिन बाद कालेज आय हबस, आजकल तोर दरसन दुरलभ होगे, कहाँ जाथस दिखस निही।” मिथलेस कहिथे, ”अबड बियस्त होगे हो यार सबो डाहन ल देखे ल पडुथे घर डाहन घलो अबडु बूता हाबै।”
सबो झन पढडया लइका मन अपन -अपन किलास म जात रिहिस ओतकीच बेर कालेज के प्रिंसपल आ जथे अउ मिथलेस ल देख के कहिथे, ”आप मेरे आफिस में आइए।”
मिथलेस ह कोन ल काहत हे कहिके पाछू डाहन ल देखथे त पाछू डाहन कोनो नइ राहय । रामलाल कहिथे, ”अबे सर तोला बलाइस हाबे।” मिथलेस डर्रागे मेहा फाइनल ल प्राइवेट करत हाबौ कुछू गलती घलो नइ करे हाबो, फेर मोला काबर बलावत हे। सोचत-सोचत पछीना -पछीना हो जथे, ले दे के आफिस के मंझोत म जा के कहिथे, ” मे आइ कमिन सर” भीतरी डाहन ले आवाज आथे, ”यस कमिन” जइसे भीतरी म जाथे, प्रिंसपल अपन कुर्सी ले उठ के मिथलेस के तीर म आ जथे अउ वोला कहिथे, ” अपने कमीज का बटन लगाओ ।”
मिथलेस लकर-धकर लगाथे । प्रिंसपल ह मिथलेस के पीठ म हाथ ल फेरत कहिस, ”अब जाओ बेटा”।
का होही संगवारी
ये वो दिन के बात आय हमर राज म ‘विश्व नशामुक्ति दिवस’ रिहिस । सुकदेव मोर तीर म आके कहिथे, ” तै कहिसे बइठे हावस जी? चल आज गाँव भर म भपका ल धर के नसा के बिरोध म नारा लगाना हे, नसा ले मनखे मन ल दुरिहा राखना हे।”
गाँव के जम्मो डोकरा जवान,लइका -पिचका सबो नारा लगात रेंगय । मितानिन – सत्यबती कुसुमलता, डेरहिन मन घलोक अपन हिम्मत देखावत जी-जान लगादिस। हमर हेडमास्टर तको बढिया अगुवानी करत रिहिस । सुरूज अपन दिसा ल बदल डरिस, फैर ये आंदोंलन करइया मन अपन इरादा ले टस ले मस नई होइस।
जम्मो झन के आँखी म एके ठक सपना दिखय, जे घेरी-बेरी नशा के बिरोध म गुहार करत राहय। इकर संकल्प अउ एकता ल देख के मोर आँखी डाहर ले खुसी के आँसू चुचवात राहय । मोर मन कहेलागिस हमर राज ले अब ये दारू अउ नशा के जम्मो दुकान,पियइया के खानदान सबो एके संग कचरा कस बहरा जही।
ओतकीच बेर मंमतू अउ डुमन एके जगा सकलाके कहिथे, ‘बहुत मजा अट्टस भाई गाँव भर म किं जर के फे रा लगायेन, बिहनिया ले संझा होगे अबडु गोड-हाथ पिरात हे, चलना, तीर म भट्ठी हाबे । उहंचे जाके आधा -आधा पाव पातर-पातर मारबो जम्मो दुख पीरा एके घाव म सिरा जही।” आंदोंलन करइया मन एकर मतलब नई जानही त हमर राज के का होही संगवारी।
परिवर्तन
सहर डाहर जावत रेहे हाबो । रद्दा म मोला मेहत्तर मिलगे, मोला कहिस, ” सुकुमार कहाँ जावत हस जी, आ बइठ ले ताहन जाबे।” जिद करके घर कोती लेगीस । मन म महूं केहेंव चल रे भाई इही बहाना ओकर घर ल देख लूहूं । जइसे ओकर मुहाटी म त उपर म लिखाय राहे, ‘ अतिथि देवो भव’ मे केहेंव, ” बड सुग्घर लिखाय हाबै जी अउ बढिया संदेस घलो जावत हे।”
पाँच साल बाद मोर टूरा के बिहाव करे बर टूरी खोजे बर भोरहा ले उही गाँव म पहुँच गेंव जिहां मेहत्तर रथे। अउ संयोग म फेर रद्दा म मिलगे त कहिथे, ” बहूत दिन बाद दरसन देव कविराज, सब बने-बने हाबै निही, चला घर डाहन बइठ के जाबे।” जइसे मे वोकर घर के मुहाटी म गेंव त देखथव घर ह पक्की बनगे हालै चकाचक दिखत राहे अउ चौखट के उपर म लिखाय राहे ‘ कुकुर मन ले सावधान’।
आदिमानव
सुकारो के छुट्टी झटकुन हो जथे, रद्दा म खेलत -खेलत घर जाथे अउ अपन बस्तर ल पठेरा म मड्हा के हड्या- कुड्डेरा ल माँजे बर बोरींग डाहन जाथे ।
रातकुन घर म पढे बर बइठिस ताहन ओकर बबा ह पूछथे, ‘ ‘तोर गुरूजी मन आज का पढईस गोई ?” सुकारो लजावत कहिथे, ”आदि मानव के बारे म बताइस हे, आदिमानव मन पहिली उघरा किंजरे कथे । पहिली कपड्य नइ राहय त पान-पतई ल पहिरे राहय।”
ओतकीच बेर खेत डाहर ले मोहन आथे अउ टीबी ल चालू करके गाना सुने बर नाइन एक्स चैनल ल लगाथे, ओमे ‘ कांटा लगा- — कहिके अबडु झन टूरी मन नाचत रथे । तेला सुकारो देख के डर्रा जाथे अउ अपन बबा ल चिह्लावत कहिथे, ” वाहद्दे गा आदिमानव मन टीबी म आय हाबे।”
धुर्रा
इतवारी, मंगलू अउ बुधराम ह, सुरेस के दूकान कर बइठ के अपन-अपन मन के गोठ ल गोठियात राहय । उदूप ले बुधराम के नजर ह सड्क डाहन जाथे। ‘ जिपरहा’ कवि ल आवत देख डरथे । अपन संगवारी मन ल कहिथे, ” भागो रे ‘ जिपरहा’ कवि आवत हे अपन कविता सुना सुना के हक खवाही।”
बिहान दिन मंमतू, रामाधार, जेठन मन उही जगा सुरेस के दूकान कर बइठ के आनी -बानी के गोठ -गोठियात राहय । जेठन ल देखके ‘जिपरहा’ कवि वोकर तीर म आ जथे । जेठन कहिथे अड्बडु दिन बाद दरसन देव कविराज।
त ‘ जिपरहा’ कवि ह कहिथे, ” दरसन ल छोडौ अउ मेहा नवा कविता लिखे हाबो तेला सुनौ,कहिके सुरू हो जथे- ‘चलव ये ल जुरमिल माथ नवाना हे धुर्रा इहा के चंदन हरे येला माथ म लगाना है।”
ओतकीच बेर एकठन बइलागाडी ह बिक्कट रेस म चलत आथे। अलकरहा धुर्रा उड्डावत भागथे, त कविराज कथे , ” ये साले ल देख धुर्रा- माटी छिटकावत जावत हे, जम्मो मोर नावा कुरता पइन्ठ धुर्रागे।”
मंमतू हांसत -हांसत कहिथे, ” कवि महोदय ये धुर्रा थोडे हरे ये चंदन हरे चंदन।”
समया
मोहन के घर म झगडा ह रोजेच के बात होगे राहय । मोहन ह काम बूता म नइ जाय , घरे म बइठे राहय । उपर ले अपन दाई- ददा ल अबडु खिसियाय ।
एक दिन ओकर संगवारी राकेस ह ओकर घर अइस मोहन बर भडक के कहिथे, ” तोला का होगे हाबे, कोन तोला काय खबवा दे हाबें रे पहिली ते इसने नई रेहेस अपन दाई-ददा के सेवा करस , फेर आज तिही ह वोमन ल दुख देवत हस, काय बात होगे तेला मोला बता।’
मोहन आँखी ल रमजत कहिथे, ”का बताओ संगवारी पन्द्रह दिन पहिली के बात आय, खेत डाहर जाय बर घर ले निकलत रेहे हो। ओतकीच बेर एक झन साधु बबा मिलगे, वोहा किहिस, “जिनगी देने अउ लेने वाला भगवान हरे जेकर किसमत म जे लिखाय हाबे, उसनेच होथे । तेहा एक महीना बाद मर जबे तोर माथा के लकीर बतावत हावे ।’ अब ते बता राकेश मोर भाई, ” दाई-ददा मोला अबडु मया करथे । मोर मरे के बाद ओमन जीयत-जीयत मर जही । मेहा एकलौता बेटा हरव, येकर सेती ओकर मन म मोर बर नफरत पट्दा करत हाबौ । जब मे मरौ त मोर मडत के दाई-ददा ल दुख झन होवय।” अतका ल सुन के राकेश के आँखी डाहर ले आँसू बोहाय ल धरलीस ।
रेट
हिरउ ल बडे सर पूछथे, ” अरे मेडम मन कहाँ हे रे।” मुडी ल खजवात हिरड कहिथे, ” सर मध्यान्ह भोजन देखत हवै।” बडे सर कहिथे, ” खाहू ताहन मेडम मन ल बलइस हे कबे।”
थोड्कीन बाद मेडम मन आथे, अउ सर ल पूछथे, ”बलाय हस का सर।’ ‘सर कहिथे, ” हव ये लुगरा कम्पनी ले आय हे, कोसा के लुगरा हरे काहत हे, देखलव पसंद आही ते रखलव।” मेडम मन कहिथे, ”नइ रखन सर।”
बडे सर जिद करथे, अउ निहीत एकाठक रखलोन मेडम । त रेट ल पूछथे, ” कतका हरे एक ठक ? ”चार सौ पड्ही”। लुगरा वाला कहिथे । एक झन सर कहि थे, ” पाँच सौ म दू ठन देबे, सबो कोनो रखबो, अउ नही त कोनो नइ रखन।” लुगरावाला थोडकीन अनाकानी के बाद मान जथे। सब झन दू दी ठक लुगरा रखथे।
गोठ-गोठ म सोनी सर, सिन्हा सर ल पूछ परथे । भौजी ल कतका के हरे की के बताबे जी । सिन्हा सर कहिथे, ”एकक ठक ल पाँच- पाँच सौ बताहूँ नही त मोला खिसयाही सस्ता वाला ल खरीद के लाय हस कहिके।”
मजाक-मजाक म बडे सर ल पूछथे, ”आप कतका बताहूँ सर।” बडे सर कहिथे, ” हमर गाँव डाहर वजन वाला लुगरा ल पसंद करथे जी, दुनो ल तीन सौ के हरे कहू तब उठकर मन आही अउ पाँच सौ के हरे कहू त हाँसही ठगागे कहिके।”
सिकायत
गाँव वाला मन के बात ल सुन के गुरूजी झल्ला जथे, अउ कहिथे, ” में समे मे नइ आवत हो का, लइका मन ल नई पढात हो का,मोर पढाय लिखाय म कोनो कमी हे का, तेमे तुमन रोज दिन सिकायत करथौ । कोनो कमी हे ते कक्षा भीतरी जा के लइका मन ल पूछ लव।” गाँव वाला के सिकायत ल सुन के गुरूजी तंग आगे रिहिस, नान-नान बात म गाँव के मन ताना दे, ट्रांसफर करवा देबो कहिके धमकी दे।
कुछ साल बाद इस्कुल म नावानावा गुरूजी अउ आ जथे। अब गाँव के मन ल घलो कोनो सिकायत नइ राहय,दिनो-दिन बड़हत ल देख के वो गुरूजी सोचथे, भइगे गाँव तीर म मोर ट्रांसफर करवाहूँ। बडे अधिकारी कर बात करथे त अधिकारी कहिथे, ”40 हजार लागही।” गुरूजी मुड्डी ल खजवात कहिथे, ”मोर करा अतका अकन पइसा नई हे साहब।” वो अधिकारी कहिथे, ”फोकट म कराना हे त एके रद्दा हे, कोनो तोर सिकायत करे तोर ट्रांसफर फोकट म हो जही।”
ये बात ल सुन के वो गुरूजी भगवान से दुआ करथे, ” हे भगवान अब मोर कोई तो सिकायत करे…..।”
अंगूठा छाप
पचायत
एक नम्बर के अधिकारी नाम ल पुकारत जाथे। दू नम्बर के सरपंच अउ पंच के बैलेट ल देवत गिस। तीन नम्बर के अधिकारी जनपद अउ जिला के बैलेट पेपर ल जारी करत गिस।
एक नम्बर के अधिकारी नाम पुकारिस, ” मटोराबाई तीन सौ बीस ।” बाजू म बइठे एजेन्ट मन नाम ल मिलाइस । दू नम्बर के अधिकारी ऐती आ एमे अंगूठा मार कहिके, पेड ल दिस त मंटोरा कहिथे, ”मे लिखथो साहब मोला पेन ल दे।” वो अधिकारी कहिथे, ” लिखे म जादा समे लागथे, चल जल्दी अंगूठा चपक।” मंटोरा अंगूठा ल चपकिस ताहन वोला सरपंच अउ पंच के बैलेट ल दिस। सरपंच के बैलेट म मुहर लगा के पंच म लगाय ल धरिस, त देखथे वोला तीन नम्बर वार्ड के बैलेट मिले हे । वो सीधा पीठासीन कर जाके कहिथे, ” साहब में पाँच नम्बर वार्ड के हरौ अउ मोला बैलेट देहे तीन नम्बर के।” अतका सुन के पीठासीन पसीना -पसीना हो जथे, अउ दू नम्बर के अधिकारी ल चमकात कहिथे, ”मोला सस्पेंड कराके छोड हूँ का तुमन, इसने गलती कर हूँ, मोला समझ नइ आवत हे कोन ल अंगूठा छाप काहंव। ”
परीक्छा
समारू अपन मझला बेटा के बिहाव करिस। टूरी ह टूरा ले जादा पढे लिखे हे, अउ अभी तक ले पढत हे, कहिके जम्मों घर वाला खुस होगे। एक दिन दू बजे के बेरा आय, समारू के बडुका टूरा पुनठ खेत डाहन ले आके कहिस, ” दाई भात देत वो।” वोकर दाई भात साग निकाल के देथे ।
मझला टूरा ह अपन बाई ल परीक्छा देवाय बर लेगत रहिथे, त वोकर दाई ह कहिथे, ” तोर बडका भट्टया ल एक कनीक दार दे दे ओकर थारी के दार सिरागे है।” ओकर बोहो कुछू नई काहय, मझला टूरा कहिथे, ” येकर परीक्छा हे या जल्दी म हाबन।”
अटल चौक
घना अउ रामानंद म पक्का दोस्ती राहय। वोमन कहूं जातीस त एके जगा सकलाके जावय। वोकर सकलाय के जगा राहय ‘ अटल चौक’ दोनो के बिहाव हो जथे फेर ओकर मन के संग ह नइ छुटिस।
राजिम मेला म कार्यकरम देखे बर जाय बर घना ह रामानंद ल फोन लगाके कहिथे, ” अबे झटकुन आ में अटल चौक म हबौ।”
घना के गोठ ल सुन के घना के बाई कहिथे, ” ते अतका बडु बाड्गे हाबस तभो ले लबारी मारथस जी तेहा घर म हाबस अउ अटल चौक म खडे हो कहिथस।” घना कहिथे, ” अरे पगली ते नइ जानस, में कतेव मे घर में हो, त साले अपन कहितिस में अटल चौक म खडे हो बे झटकुन आ”।
इसारा
दुर्गा रोज फिक्स छुट्टी होय के टाईम म आय। एकाद दिन नइ पहुंच पाय त गुरूजी लइका मन ल भेजय। दुर्गा आतिस तभे इस्कुल के छुट्टी होतिस। एक दिन मध्यान्ह भोजन के घंटी झटकुन बजगे।
दूसरी कक्षा के लइका चौथी कक्षा म आ के कहिथे, ” सर खाना के घंटी लगगे।”
सर, ” अरे आज कडखन लगगे।” सर डाक बनात रथे, त उही कक्षा म रुक जथे। लइका मन ल कहिथय, ” जावव तुमन खाना खा लव।”आधा घंटा के पाछू म चौथी कक्षा के लइका आ के पूछथे, ” सर आज झटकु न छुट्टी होही का।” सर जवाब देथे ”काबर रे।” वो लइका मुसकुरात कहिथे, ” सर दुर्गा आ गेहे।” लइका के जवाब ल सुन के अब गुरूजी मुसकुराय ल धर लेथे,
फेल
चिह्लात आथे। बाबू गा, बाबू गा। नकछेड्डा कहिथे, ”काबर हफ रथ आवत हस।” अपन रिपोर्ट कार्ड ल देखात कहिथे,” बाबू में पास हो गेंव।” नकछेडा कहिस, ” देखा भला।”
बिहान दिन नकछेडा इस्कुल पहुँच जथे। गुरूजी ल देख के कहिथे, ” गुरूजी जय हिन्द।” गुरूजी घलो जवाब म कहिथे, ‘ ‘जय हिन्द आ नकछेड्डा बठ, कइसे आना होइस।” नकछेडा कहिथे, ‘मोर लइका कुछू नई जाने किताब के लिख ल छोड बोला, अलवा -जलवा अपन नाम लिखे बर घलो नइ आय। आप मन ह गुरूजी वोला कइसे पास कर देहो भ्द।”
गुरूजी समझात कहिथे, ” नकछेड्डा सासन के साफ निर्देस आय हे, कोनो लइका ल रोकना नई हें। वोला हर साल आगू कक्षा म बढाना हे, चाहे कुछू जाने चाहे मत जाने।” अतका बात ल सुन के नकछेड्डा के डीमाक फेल हो जथे।
पारटी के रुतबा
लोकेस अउ राजेस अपन गाडी ल धर के मनोज कर जाथे अउ कहिथे, ”चल न रे भाई, सहर ले आबो मोला पी एस सी के किताब लेना हे |’ ‘दूनो झन मनोज ल मनाथे, अबड देर म वो टूरा हव कहिथे । लोकेस कहिथे, ” एक ठोक गाडी ल छोड देथन पेट्रोल के घला बचत होही।”
तीनो झन एके गाडी म निकल थे। सहर के तीर म पहुंचथे त आगू डाहन, पूलिस वाला मन अबड् रोकत राहय । फरफटी ल रोक के एक झन डोकरा ल पुछथे, ” कइसे बबा ये पूलिस वाला मन काबर छेकत हे गा।” डोकरा कहिथे, ” अरे बाबू मंत्री जी के दउरा हे अउ तुमन तीन झन हो एके फरफटी म तुहर हजार पाँच सौ नइ बाचय।”
मनोज कहिथे, ”तेकर ले भइगे आन दिन आबो का यार।”
राजेस ” चलना यार में कहू तइसने करबे अउ ओकर कान म दता के कहीं बोलथे । पुलिस वाला कुछ नइ करे”। मनोज उसनेच करथे सीधा फरफटी ल पुलिस वाला के आगू म रोक के ऊँचा आवाज म कहिथे, ” ये हवलदार मंत्री जी आ गये क्या ?” ”वोतका ल सुन के वो पुलिस वाला धीरे आवाज म अंगरी ल देखावत बताथे, ”हव आगू म हाबै जाव।”
खरचा
नकछेड्रा के धान ऐसो बने होइस । बइला गाडी म जोर के मंडी जात रीहिस । जाडु के मौसम आय, नकछेडा बिडी ल सुलगाँव साले ल कहिके गाडी ल रोक के बिडी ल सुलगा के माचिस के लुख ल फेंकत -फेंकत बइला के पीठ उपर फेंक डरथे। बइला तरमरा के रेंग देथे अउ नकछेडा गाडी ले गिर जथे। नकछेडा के हाथ टूट जथे।
जइसे वोकर बेटा ल पता चलथे, लकर धकर आके इलाज करवाय बर लेगथे । दिन बितत जथे। नकछेडा के बाई रोज अबड बखाने, ” ये डोकरा बर तीस-तीस हजार खर्चा करे हे, मोर बर सब के आँखी फूटगे है।”
एकदिन तो हद हो जथे बखनईइ के। वोकर बेटा के दिमाक खराब हो जथे, त कहिथे अपन टूरा मन ल, ” लात रे ईटा ल येकर हाथ गोड ल कुचरो, ये तीस कथे में पचास हजार खरचा कर हूं येकर उपर।” डोकरी मोला बचाव ददा कहिके चिल्लाय लगथे।
सलेक्सन
जइसने बारा बजथे। कार्यकरम म भाग लेवइया जम्मो टूरा – टूरी मन बी ए फाइनल के कलास म सकलाय ल धर लेथे। भीखम, संतोस ल कहिथे, ” अरे यार हमर कार्यकरम ल दू बार होगे, सर सलेक्ट करबे नइ करत हे।
आज फाइनल हरे आज सलेक्सन नइ होही त हमन कालेज के गेदरींग म भाग नइ ले सकबो।” संतोस मुसकात कहिथे,’ ते फिकर झन कर ये पारी में फुल जुगाड करे हव यार, रेडियो वाला ल बोले होभाई आधा मिनट बस चलाबे, अउ हमर जम्मो संगवारी मन ल चेता डरे हो जइसने हमन आबो फुल ताली ठोकहू रे नाचत ले।”
जइसने वोकर पारी आथे उडकर बताये अनुसार रेडियावाला अउ वोकर संगवारीमन कर थे। ताली के बजई ल देख अउ सुन के सर मन कहिथे, ” तुहर कार्यकरम के सलेक्सन होगे।”
हाटाटेक
गजाधर के तबीयत घेरी – बेरी बिगडे। एक दिन वोकर परौसी रामू ह पूछथे, ” कइसे भट्टया का लागत हे गा, सुने हो हाट म पराबलम रहिथे । एक बार हाटाटेक आ गेहे।” गजाधर जवाब देथे, ‘ ‘सही सुने हस भाई ”, रामू सलाह देथे, ” ते सहर म जा के बने इलाज पानी करा जी, सहर म कई ठन बने -बने अस्पाताल हाबे।”
रामू के गोठ ल सुन, गजाधर के गोसइन चमेली कहिथे, ”कलीच जाबो देरी नइ करन ।” सहर म जा के डाक्टर करा जम्मो परेसानी ल बताथे। डाक्टर समझाते, ” सब ठीक हो जही नो पराब्लम, इहाँ तीन दिन ले भर्ती होय बर परही।” चमेली कहिथे, ‘ ‘हव साहब।” देखत-देखत तीन दिन बीत जथें, चमेली डाक्टर ल पूछथे, ‘मोर गोसइया ठीक होगे का साहब। डाक्टर कहिथे, ” ठीक हो रहा है।”
पन्दराही ठीक हो रहा है, ठीक हो रहा है, में निकल जथे।, सोलवा दिन गजाधर ल बाहिर निकाल थे, अउ कहिथे, ‘ये एकदम ठीक होगे, अब येला जिनगी म अउ कभू हाटाटेक नई आय”। गजाधर के खुशी के ठिकाना नइ राहय। कोन्टा मा लिबिसटिक लगाय कमपुटर के आगू म बइठे माइलोगन कहि थे, ”गजाधर ये तुम्हारा बिल।” गजाधर अपन गोसइन ल भेजथे, ” जात वो चमेली, के पइसा ये देके आ जा।” खरचा के बिल ल देख के अब चमेली ल हाटाटेक आ जथे।
समझदारी
जइसने हिरामन घर पहुचथे, रमसीला पानी धर के आथे अउ कहिथे, ” लेव जी पानी पियव, ” संझाकुन हटरी जाबे ता मोर बर खङड लाबे। सब झन अपन अपन गोसइन बर कुछू न कुछू खइ लात रथें । अतका दिन होगे ते मोर बर कुछू नइ लाय हस ।” हिरामन कहिथे, ” हव लाहू वो।”
संझाकुन हटरी ले आथे, घर के मुहाटी म पहुँचथे अउ कहिथे, ‘ये ले वो खड सबोझन बाँट लव।” रमसीला रिसा के अपन कुरिया म चल देथे। हिरामन मनाथे, ” का होगे रे पगली, ते काबर रिसाय गेस । ” रमसीला मुहूं ल फुलो के जवाब देथे, ” सब अपन-अपन बाई बर लाथे अउ ते लाथस त सबो झनबर लाथस, अक्केला मोर बर नइ लानस।”
हिरामन समझाथे, ” देख रे पगली घर म हमर माँ बाप हे भाई मन हे वो मन ल नई दूहू त कइसे लागही।” रमसीला कहि थे, ” वो मन ल कुछू लागे हमन ल काय करना हे।” हिरामन मुसकात कहिथे, ” अरे पगली एक झन हमरो लइका हे, वहू बडे बाडही, ओकरो बिहाव होही, ओकरो गोसइन इसने कही, हमन हमर माँ बाप के जगा म रबो त हमन ल कइसे लागही।”
अतिसेस
प्रधान पाठक दूनोझन मेडम मन ला बला के कहिथे, ” मेडम तुहर मन के नाम अतिसेस म आय हे ।” जब किलास के बाँटवारा करथे त तुमन अतिसेस हो कहिके एको ठक किलास नई देवय। खाली समय म अतिसेस के नाम म अबड हाँसी ठिठोली घलो करय । जे दिन जेन गुरूजी नइ आय वो दिन वोकर किलास म भेज देवय । कभू डाक अमराय बर, कहू अउ कुछू काम करे बर तियार देथे। अउ प्रधान पाठक टूहूल -मुहूल करके अपन समय ला पूरा काट देथे।
मेडम मन अबडु हतास होगे रिहिस, वो मन सर कर जा के खिसयाथे ” हमन ल ते कुछ भी काम कराथस सर।” सर आँखी ल रमजत कहिथे ” अतिसेस हो, सब काम करे ल परही।”
प्रधान पाठक के बिवहार ले एकदम दुखी होगे। एकदिन मेडम मन उदास होके सरपंच कर जा के अपन दुख ल बतात कहिथे, ”हमन तो कुछू न कुछू करते रथन अउ हमर प्रधान पाठक एक ठो किलास ल देखे बर तको नइ जाय। अब तिही बता सरपंच भइया, अतिसेस कोन हे”?
अप्पढ
बैसाखू के गोसइन बिसाहीन पढे लिखे नइ राहय । तेकर सेती गोठ- गोठ म बैसाखू बिसाहीन ल ताना देवय, ”ये अप्पड ल मार रे दू थप्पड्, मोर लइका मन बर तोर असन अप्पड् नइ मांगो, देखने कइसे पढे लिखे बहू लाहू तेला।” बिसाहीन, बखरी – बारी सबो काम ल अक्केला सम्भाल डरै। बिहनिया ले रोटी -पीठा, साग भात राँध के बनिहार के संगे -संग खेत -खार घलो जाय । फेर बिचारी के एके ठक गलती राहय कभू इसकुल के मुहूँ ल नइ देख पटस । समय बीत जथे । बैसाखू अपन दूनो बेटा बर चुन के पढे लिखे बहू लाथे । कुछ दिन बाद घर के पूरा दसा बदल जथे । बहूमन आराम से 6 बजे उठय, अउ पहिली ब्रुस करे, बाद म घर के काम बूता ल धरय । रोज के ये हाल ल देख के बैसाखू के दिमाक खराब हो जथे।
बाहिर ले आय त कोनो पूछइया नई राहय, दूनो अपन -अपन कुरिया म मस्त राहे । कोनो खेत -खार नइ जान काहे, बिसाहीन कहिथे, ” खेत -खार के काम ल नइ सिखहू त काय कर हूँ, हमन डोकरी -डोकरा हो गेन तभो ले कमात हन।”
संझाती बेरा एक दिन बिसाहीन बैसाखू ल इही सब बात ल बतात रहिथे, ” येमन कइसे करही जी मोला समझ नई आय।”
बैसाखू भडक जथे ” साले मोर खबई पियई म ठिकाना नइये, ये घर म चैन नई मिले,ते चुप रे अप्पढ।”
बिसाहिन कहिथे, ” हाँ -हाँ में अप्पढ हरौ, लाय हस दू झन बहू, पढे लिखे कतका पान हे तेला देखत हन।” बिसाहिन के गोठ ल सुन के बैसाखू के मेछा ओरम जथे।
लबारी
मिथलेस अबडु खुस होगे, में फाइनल म पास होगेव कहिके । मार्कसीट ल पेपर म गुमेट के धरथे, अउ सीधा अपन भाई के दुकान चल देथे । टेबुल म मार्कसीट ल मडुहाथे, ओकर भाई दीपक कहिथे, ”आज अबडु खुस दिखत हस का बात आय।” मिथलेस कहिथे ”भाई में बी ए पास होगेव।” दीपक हाथ ल लमात कहिथे, ” बने हे रे एके घाव म निकल गेस देखा तोर मार्कसीट ल के परसेंट आय हाब।” मिथलेस देखाय बर टेबुल डाहन ल देखथे त वो पेपर गायब रहिथे।
जकर-बकर, येती-वोती खोजथे नइ मिलय, आसपास के दूकान ल तको खोजथे, हो सकथे पढे बर पेपर संग वहूला लेग गे होही कहिके फेर मार्कसीट वाला पेपर नइ मिलय । मिथलेस रोये ल धर लेथे, ओकर भाई खिसयात रहिथे । वोतकी बेर मिथलेस के संगवारी रामलाल आथे अउ पूछथे, ”का होगे यार।” पूरा बात ल बताथे, रामलाल कहिथे, ” फिकर झन कर युनिवरसिटी म जा के आवेदन लगाबे वो तोला दूसर कापी दे दिही।” बिहान दिन मिथलेस उसने करथे उहाँ के बाबू ह कहिथे, ” एक हफ्ता बाद आओ ।” वोकर बताय अनुसार मिथलेस एक हफ्ता बाद फेर जाथे अउ कहिथे, ” सर मोर मार्कसीट ल देवव।” वो बाबू कहिथे, ” अभी बना नही है चार दिन बाद आना।’ तब मिथलेस इसने फोक मारथे, ” सर बिहारी मेरे अंकल है वो तो बता रहे थे की दो दिन पहले से बन गया है।” बाँके बिहारी के नाव ल सुनथे ताहन, लकर -धकर पूछथे, ” तोर का नाव हे।
” मिथलेस अपन नाम ल बताथे, ताहन वो बाबू कहिथे, ”ये ले तोर मार्कसीट। ”


c: text/html

text:
ये साल के नवा फिलिम म मया, हँसी मजाक अउ मारधाड़ से भरपूर देखे ला मिलहि छत्तीसगढ़ी फिलिम सुपर हीरो भईसा
Date : 19-May-2019
रायपुर:- आज के दौर म हमर बहुत ही अच्छा नवा निर्देशक कैलाश जानवावाला अउ निर्माता पवन गांधी के पहली छत्तीसगढ़ी फिलिम सुपर हीरो भईसा ला लेके आवत हे ये फिलिम म आप मन ला मया, हँसी मजाक अउ मारधाड़ से भरपूर बहुत कुछ देखे ब मिलहि ये पहली फिलिम हे जेमा भईसा ला लेके पिक्चर बनाये हे हमर छत्तीसगढ़िया निर्देशक कैलाश जानवावाला अउ निर्माता पवन गांधी जी हा त आप ला बतात देवत हन के हमर ये फिलिम म झन भुलव माँ बाप ला के लीजेंड एक्टर रजनीश झांझी भी हावय। ये फिलिम ह छत्तीसगढ़ के बहुत अच्छा अच्छा जगह म शूटिंग होए हावय ये फिलिम ल जे हिसाब से कैलाश जी का बनाये हे वो हिसाब म बहुत ही काबिले तारिक हे।

robotstxt: allowed

filter: keep


text:
रैपुर, 06 अपरेल 2017। राज्य सरकार हर दारूबंदी मामला मं पुलिस अधीक्षक मन के भूमिका तय कर दे हावे। यदि ऊंखर इलाका मं कोनो कोचिया मिलही त उँहा के एस पी ल सीधा सस्पेंड करे जाही। ए फरमान म नजर रखे के जिम्मेदारी सब्बो रेंज के आईजी ल दे गे हावे। आप मन जानतेच हव कि राज्य सरकार हर ए साल दारू बेचे के काम खुदे करत हवय, एमा सबले बड़े बाधा कोचिया मन हें।
सरकार के दावा हावे कि कोचिया मन के ए धंधा ल खतम कर दे जाही। कोचियाबंदी सरकार के प्रतिष्ठा के प्रस्न बन गए हे। एकर खातिर सरकार हर पुलिस, आबकारी अऊ स्टेट मार्केटिंग कार्पोरेशन के अमला के संग जोरदरहा तैयारी करे हावे। 690 सरकारी दारू दुकान मन मं प्लेसमेंट एजेंसी के भरती करे सेल्समेन अउ सुरक्षा बर होमगार्ड के जवान तैनात करे गय हे। सेल्समेन के भरती मं ए बात के पूरा धियान राखे गय हे के एको मनखे जुन्ना ठेका दुकान वाले झन होवय। अइसनहे एक मनखे ल सिरिफ पांच बोतल शराब बेचे के कोटा घलोक तय करे गे हे। संगे-संग हर दुकान अऊ वेयर हाउस, डिस्टलरी मन म सीसीटीवी के लगा के लीकेज म नजर राखे जात हावे। हर बड़का कस्बा, गांव अऊ शहर मन मं जुन्ना कोचिया मन के पीछू आबकारी अमला ल लगा दे गे हावे। जेमन सीधा स्थानीय पुलिस ल रिपोट करहीं।


text:
VIDEO देखव दनादन खबर के ठिकाना...खबर हकन के 18 फरवरी 2020See More
VIDEO - चार महीना पहिली अभिनेत्री ऊपर होये रहिस एसिड अटैक,अज्ञात हमलावर बाइक सवार के तलाश म जुटिस पुलिसछत्तीसगढ़ अउ साउथ फिल्म के अभिनेत्री माया साहू उपर नकाबपोश बाइक सवार बदमाश मन हाइड्रो- क्लोरिक एसिड ले हमला करे रहिस.. एकर खुलासा घटना स्थल ले लिए कैमिकल सैंपल के फॉरेंसिक जांच रिपोर्ट ले होइस.. पुलिस आरोपी के तलाश म जुटीस.. आप मनल बता दन के करीब चार महीने पहिली भिलाई के सुपेला म शूटिंग बर खरीददारी करे जावत कलाकार के चेहरा म कैमिकल फेंकके बदमाश मन फरार हो गए रहिन.. घटना के दू दिन बाद पुलिस ह माया के शिकायत म फोन म धमकइया फ़िल्म प्रमोटर अउ मुंह बोला भाई ल गिरफ्तार करके जेल भेज दिए रहिस.. एसिड फेंके के पुष्टि होये के बाद पुलिस ह धारा बढाईस अउ अज्ञात हमलावर बाइक सवार के तलाश म जुट गए हेSee More


text:
कहिनी : डोकरा डोकरी : शिवशंकर शुक्ल
शिवमंगल शुक्ल। हमर छत्तीसगढी भाखा के विद्वान साहित्यकार हें, इमन छत्तीसगढी के पहिली उपन्यासकार यें । इखर उपन्यास ‘दियना के अंजोर’ अउ ‘मोंगरा’ हा मेकराजाला म उपलब्ध हावय । इखर एक ठन लइका मन बर लिखे गये कहिनी किताब ‘दंमाद बाबू दुलरू’ के एक ठन कहिनी ला हम इहां प्रस्तुत करत हन । कथानक लइका मन के रहस्य परेम के कारन थोरकन चित्र बिचित्र हे कहिनी म कहिनीकार का कहना चाहत हे ये हा रहस्यबाद-छायाबाद के बिसय ये लगथे । आपो मन पढव अउ अपन बिचार हमला देवव । संजीव
एक सहर मा एक डोकरा डोकरी रहय, तेखर एक झन लईका रहय । जब डोकरा डोकरी मन कुछ दिन के गये ले बहुत बेमार परगें । त लइका ह बैद गुनिया बर खोजे ल निकल गे । ओला खोजते खोजत दू झन बैद मिलीन । एक के नाम छैना अउ दूसर के नाम ढेला । तब छैना अउ ढेला हा कहिथे, फेर तैं हमन ला एक कुकरा अउ एक कुकरी देबे । तब लइका हूंकारू भर देथे अउ उमनला अपन घर ले जाथे ।
बैद गुनिया के फूंके फांके ले ओखर दाई ददा अराम होगे । तब लइका ह उमनला एक कुकरा अउ एक कुकरी दीस । तब छैना अउ ढेला ह बिचार करथें कि येला जंगल मा ले जाके भूंज के खाबो कहिके दूनों झन सुनता होगे अउ ओला धर के चल दीन । अब ओमन जंगल मा पहुचिन त ढेला ह छैना ल कहिथे, के हे छैना तैं आगी बर जा अउ मैं पानी बर जाहंव । तैं आगी लानबे त तैं भून अउ मैं पानी लानिहंव त खाबोन पीबोन । अइसे कहिके ढेला ह छैना ला आगी बर भेज दीस । छैना ह आगी लानत लागन खप गे अउ ऐती ढेला ह पानी बर गीस अउ पानी ल जइसनेहे भरथे आइसनेहे वो ह घूर जाथे । ओमन ओही डाहर ले उबर के नइ आवंय । येती वो कुकरा कुकरी के पांच लइका होइस । तब जंगल के जीव मन अपन अपन चारा पानी खोजे बर जंगल मां निकल गे अउ मानुष, बइला रहय ओमन बांचगे । तब बइला रहय वोह अपन गोसइंया मानुष बर एक डउकी खोज के लानिस । ओ डउकी के संग ओखर बिहाव होगे । डउकी बहुत सुघ्घ र रहिस । जब ओमन ओ गांव मा गइन तब उंहा के राजा घर नैकरी लगिन । जब बइला चरे बर जंगल गइस तब जंगल मा एक गोल्लहर संग लडाई होगे । बइला ह ओला मार डारिस । सब पाहट के बइला मन लडिन त सब बइला ला मार के मोटियार बइला आवत रहय । ये बात ला राजा सुनिस ओ बइला ला अपन घर बला के कहिथे, के तैं ये मकाम ला गिरा दे । तब बइला रहय वो ह नद गिरा सकिस अउ अन्त म मर गे । ये बात ला जब मानुष रहय सुन पाइस, तब बो ह बइला के सींग, गोड, सिर, आंखी अउ ओखर हाड ला नवां हडिया मा भरके गाड दिस । एक दिन मानुष के बाल ला बनाये बर नाउ ह आइस । तब नाउ ह ओखर सुघ्घ।र डउकी ल देख के छटपटा के गिर गे अए कहिथे के मैं ह काली ले नई खाये रेहेंव तौन पा के गिर गे हंव, कहि के बहाना बना दीस । अउ ओ हा राजा के महल गइस । नउवां ह राजा ल बताथे के हे राजा, ओ मानुष के डउकी ह बड सुघ्घ र हे, तैं ओला लान के अपन पटरानी बना तभिच्चे बनतिस । जब ये बात ल राजा हा सुनथे तब नाउ ल कहिथे चलबो रे नाउ ओ डउकी ला देखबो कतेक सुघ्घचर हवय । नउवा ह राजा ला ओ डउकी देखाये बर लेगे । ओला देख के राजा के आंखीं ह चौंधिया गे । राजा रहय ओ ह डउकी ला देख के ओखर मन ललचागे अउ डउकी ल लाने बर अपन फउज फटाका ला ओखर घर लान के अडा दिस । तलवार बने रहय अउ आंखी ह अवंरा भंवरा किरा बने रहय । जब सब झन एकसरा होगे तब सब कोनो अपन अपन लइक हथियार ल धर के जोहरा लराई कर दिन अउ राजा ल बांध के मानुष के आघू म ले आनिन । अउ कमइन खइन राज करिन ।


text:
चोरी करके चोर तिरिथ-बरथ चल देथे
कवर्धा, पंडरिया के निहाल मोबाइल दुकान मं चोरी कदइया शातिर चोर ल क्राइम ब्रांच हर पकड़े हे। आरोपी तीर ले 11 नग मोबाइल अऊ 40 हजार रुपया नकद के संग एलईडी टीवी, पल्सर मोबाइल अऊ सेलून के कुछ सामान जब्त करे गए हे।
बिरसपतवार के दिन पुलिस अधीक्षक कार्यालय मं पुलिस अधीक्षक डी.रविशंकर हर मामला के खुलासा करिस। पुलिस अधीक्षक हर बताइस कि आरोपी हर चोरी के एक मोबाइल अपन भाई ल गिफ्ट करे रहिस। ओखर भाई हर जइसे फोन चालू करिस, हमला लोकेशन मिल गए। एखर बाद आरोपी ल गिरफ्तार कर ले गीस। आरोपी के नाम लोकेश श्रीवास, पिता कपिल श्रीवास (24), साकिन नवापारा थाना पांडातराई हे। अभी हाल मं वो कैलाश नगर मं रहत रहिस अऊ बस स्टैंड मं सेलून चलात रहिस हे।
लोकेश एखर पहिली सन 2015 मं नवीन बाजार के कपड़ा दुकान मं चोरी के आरोप मं गिरफ्तार होए रहिस हे। आरोपी हर भिलाई के सुपेला मं सन् 2016 मं एक दुकान ले 80 हजार रुपया चोराए के आरोप घलोक स्वीकार करे हे। ए रूपया ले आरोपी हर पल्सर बाइक खरीदे रहिस, जऊन ल जब्त कर ले गए हे। पंडरिया के निहाल मोबाइल शॉप मं 19-20 अपरेल के रात कन चोरी होए रहिस हे। एखर बाद ले पुलिस आरोपी के तलाश करत रहिस हे। आरोपी ल गिरफ्तार करे मं क्राइम ब्रांच के टी.आई. दुर्गेश्वरी चौबे, एस.आई. सचिन गुमाश्ता, प्रधान आरक्षक चंद्रकांत तिवारी संग टीम के आन सदस्य के योगदान रहिस, जेखर बर एसपी हर पूरा टीम ल बधाई देहे हे।
पांडातराई के मोबाइल दुकान मं चोरी करइया ये आरोपी हर बताइस कि चोरी करे के बाद वो घूमे ल निकल जात रहिस हे। सन् 2016 मं सुपेला भिलाई मं चोरी करे के बाद वो ह वैष्णोदेवी के दर्शन करे बर चल देहे रहिस हे। एखर पहिली घलोक आरोपी चोरी करे के बाद गुजरात, उज्जैन संग आन कई ठन तिरिथ घूमके आ गए हे।


text:
लोकतंत्र के आत्मकथा
न हाथ न गोड़, न मुड़ी न कान। अइसे दिखत हे, कोन जनी कब छूट जही परान। सिरिफ हिरदे धड़कत हे। गरीब के झोफड़ी म हे तेकर सेती जीयत हे। उही रद्दा म रेंगत बेरा, उदुप ले नजर परगे, बिचित्र परानी ऊप्पर। जाने के इकछा जागिरीत होगे। बिन मुहू के परानी ल गोठियावत देखेंव, सुकुरदुम होगेंव। सोंचे लागेंव, कोन होही एहा ? एकर अइसे हालत कइसे होइस , अऊ एहा कइसे जियत हे ?
तभे हांसे लागिस ओहा। अऊ केहे लागिस, तेंहा अइसे सोंचत हावस बाबू, जानो मानो मोला कभू नि देखे हस। मय अवाक रहि गेंव। अभू ले पहिली सहीच म तोला देखे नि अंव, त जानहूंच कइसे ? मोर अइसन हालत के जिम्मेदार तहूं तो अस। न चिन न पहिचान, अउ उप्पर ले मोरे उप्पर आरोप घला लगावत हे। मय उठे ल धरेंव। अरे, येहा अंधरा हे, फेर मोला कइसे चिन्हत हे ? एकर नाक कान गला कहींच नि दिखत हे, कइसे सुनत हे कइसे गोठियात हे ? समझ नि अइस।
मोर जिग्यासा बाढ़गे। उठत रेहेंव, ते बइठ गेंव। बइठ बाबू, मोला अइसन इसथीति में अमरा के तहूं खिसकना चाहथस। कतको अइन, कतको गिन फेर कन्हो ल मोर दसा उप्पर तरस नि अइस। तैं कोन अस तेला तो बता ? बतावत हंव बाबू, अधीर झिन हो। अभू ले तीन कोरी छै बछर पहिली मोर जनम होय रिहीस। जनम देवइया मन मोला जनम देके पाछू राखना नि चाहिन। जेकर डेरौठी म ओड़ा देथंव, तिही दुतकारथे। जेन मनखे ल अपन समझथंव, उहींचे ले दुतकार मिलथे।
पहिली व्यवस्थापिका के कुरिया म अपन ठिकाना बनाये के, अपन आप ल इसथापित करे के परयास करेंव। वोमन मोला कुटकुट ले मारिन पीटिन। मय रेंगे झिन सकंव कहिके, मोर गोड़ ल टोर के बइठार दिन। केऊ खेप मोर नाक इंखरे मन के सेती कटिस। जइसे तइसे उहां ले निकल के कार्यपालिका कोती परस्थान करेंव। देखते देखत मोर हाथ ल काट दीन बइरी मन , ताकी कुछू काम बूता झिन कर सकंव। बड़ निरास होगे रेहेंव। फेर आसा के किरन दिखीस न्यायपालिका कोती। उहू हथियार धरके बइठे रिहीस। जातेच साठ दिमाग ल नंगा लीस , सोंचे झिन सकय कहिके। जेल म डारे बर धरत रिहीस। बड़ मुसकिल ले परान छोड़ा के पल्ला भागेंव चउथा स्तम्भ कोत। उहू कमती खतरनाक नि रिहीस। मोर आए के अगोरा म रिहीस एमन। जइसे पहुंचेंव तइसे, देख झिन सकय, सुन झिन सकय, कहिके, आंखी अऊ कान ल काट के अपन झोला म धर लीन।
मय पूछेंव, एमन का करही तोर अंग मन ला ? जेमन मोर गोड़ ल राखे हावंय, तेमन जनता ल गुमराह करत बतावत फिरथें के देखव हमन अपन गोड़ म नि रेंगन, ओकर गोड़ अऊ ओकरे बताये रद्दा म रेंगथन। इही मन मोर नाक ल कटवा के, अपन नाक म लगवाके, अपन नाक ल ऊंच करके घूमथें। जेमन मोर हाथ ल धरे हे , तेमन कहिथें के ओकरे हाथ ले हमन जनता बर काम करत हन। मोर दिमाग लुटइया मन मोरे दिमाग ले हमर कारज चलत हे कहिके, डंका बजावत फिरथें। अऊ आखी कान लेगइया मन , जनता ल ये कहिके भरमाथे के, हम ओकरे आखी कान के हिसाब ले अपन कलम ल चलाथन।
अइसन म तोर अऊ कन्हो अंग ल लेगे बर आ जही तब ? तब ये गरीब के कुटिया म तैं कइसे सुरकछित रहि सकबे ? एमन तोला आके मार डारही तब ? हा…… हा……ह……। अभू तक हमर देस के ये चारों खम्बा के कन्हो नायक, गरीब के कुटिया के डेरौठी म अपन गोड़ ल नि मढ़ाए हे। अऊ अवइया समे म घलो नि मढ़ाये। त एकर ले सुरकछित जगा कती करा हे, तिहीं बता ? रिहीस गोठ बात मोर जिये मरे के, मय उंहे जिंदा रहि सकथंव जिंहा गरीब भुखहा मोर पेट भरय। जिहां उघरा नंगरा किसान मोर तन ढंकय। फुटपाथी मजदूर मोला अपन करा रेहे के जगा दय। अभू हांसे के पारी मोर अइस …. जेमन अपनेच बर नि कर सके, तेमन तोर का बेवस्था करहीं। खुद महामुसकिल ले जइसे तइसे अपन जिनगी ल पोहाथें, तोला काये जिंदा राखिही ? इही सचाई ल सवीकारना बहुत मुसकिल हे बाबू ….। इंकर तीर सच, अहिंसा, भाईचारा अऊ ईमान के हावा बोहावत हे। इही हावा मोला जिये बर उरजा देथे। अऊ जब तक हतियारा मन के गोड़ के धुर्रा , इंकर डेरौठी म नि परही, तब तक मोला कन्हो तकलीफ निये। मय तभू तक अराम से जिंन्दा हंव।
अब तो बता दव तूमन कोन अव ? अतका दुखड़ा सुनाये के पाछू मय सोंचेंव तैं जान गे होबे। इहां इहीच समसिया हे, जनता मोला सुरकछित जरूर राखे हे, फेर, जाने निही मय कोन आंव तेला…. । पांच बछर म जब जब मउका मिलथे त, सिरीफ एक घांव , मोर जिये के परमान देखा देतीस , त उही समे, मोर सरी अंग फेर वापीस जाम जतीस, अऊ तब मोर ताकत ले, देस के दसा घला सुधर जतीस। मिही ये देस के लोकतंत्र आंव बाबू , जे तीन कोरी छै बछर पहिली अमीर मन के कोठी म जनम धरे रेहेंव, जेला होते साठ घुरवा म फेंक दिन। मोला जिंदा रखे के, पाले के पोसे के अऊ कन्हो परकार ले सुरकछित राखे के पक्का इंतजाम गरीब, बेबस, लचार मनखे मन करत हांबय। वइसे हतियारा मन मोला जान सम्मेत मार घला देना चाहथें, फेर मोर मरे के घोसना नि चाहें। काबर मोरे नाव ले इंकर दुकान बिना कन्हो बिघन बाधा के जोरदार चलथे अभू घला। जेन घुरवा म मोला फेंकिन, वो घुरवा के दिन बहुरगे, फेर मोर कब बहुरही …… सुसके के अवाज आए लागिस। मय अभू तक गुनत हंव का वाजिम म, हमू मन घला लोकतंत्र के दुरदसा बर जिम्मेदार हन …….।
हरिशंकर गजानंद प्रसाद देवांगन
छुरा


text:
छत्तीसगढ़ी सिनेमा के अभी के सुपरस्टार मन कुरैशी के नवा फिलिम इश्क म हवय रिश्क के शूटिंग अभी मैनपाट सरगुजा म चलत हे जिन्हा अपन परिवार के संग पहुंचे हे मन कुरैशी अऊ सिनेमाटोग्राफर तोरण राजपूत , इन्हा गाना के शूट होवत हे , फिलिम के निर्देशक आलेख चौधरी हे अऊ मन कुरैशी के साथ अभिनेत्री अनिक्रिती चौहान हे
फिलिम के शूटिंग सरलगहा चलत हे , टीम के संग नृत्य निर्देशक निशांत उपाध्याय घलो हे , सब्बो मन बोलिस कि काम के साथ साथ परिवार ल भी समय दे देवत हन , अइसे प्रोडक्शन हाउस सब्बो के नई होवय लेकिन काम के संग अगर थोडा एन्जॉय भी रहे टी काम अऊ अच्छा होथे . फिलिम के एडिटिंग जल्द करे जाहि .


text:
अटल बिहारी वाजपेयी ‘‘राजनीतिज्ञ नई बलकि एक महान व्यक्तित्व रहिन’’
अटल बिहारी वाजपेयी के जनम 25 दिसम्बर बछर 1924 को ग्वालियर म एक सामान्य परिवार म होय रहिस। उंकर पिता जी के नाव कृष्ण बिहारी मिश्र रहिस। जे ह उत्तर परदेस म आगरा जनपद के प्राचीन असथान बटेश्वर के मूल निवासी रहिस। अउ मध्यपरसेद रियासत ग्वालियर म गुरूजी अउ एक कवि रहिस अउ उकर मॉं के नाम कृष्णा देवी रहिस। तीन बहिनी अउ भाई म सबसे छोटे अटल बिहारी ल उंखर दादी प्यार ले अटल्ला कई के बुलावत रहिस। काबर के अटल के पिता शिछक अउ कवि रहिस ये कारन ले अटल जी ल कविता बिरासत म मिलिस। अटल जी ह जब कछा 5 वीं म रहिस त एक प्रतियोगिता म अपन पहली भाषन दिहिस पर अटल जी अपन रटे भाषन ल बीचे म भूलागे त अटल ह कसम खाईस के कभू रटे भाषन नई दो। अटल जी जब 1939 म विक्टोरिया कालेज ग्वालियर म कछा 9 वीं म रहिस त पहली बार उंकर कविता कालेज के पत्रिका छपे रहिस। अटल जी विक्टोरिया कालेज (अब रानी लछमीबाई महाविद्यालय) ले बी.ए. करिस। येखर बाद दयानंद एंग्लो वैदिक महाविद्यालय ले राजनीति म स्नातकोत्तर करिस। बाद कानून म इसनातक करत रहिस त उंखर पिता घलो विधि में इसनातक बर अटल जी के कछा म ही दाखिला लिहिस अउ छात्रावास के एके ही कमरा म रईके पढ़ाई करत रहिस।
लोगनमन बाप-बेटा ल देखे बर आये करत रहिस, पर छात्र अटल ह कानून के पढ़ाई बीच म ही छोड़के पूरा निस्ठा से संघ के कार्य में जुट गे। अटल जी जब सन् 1942 म भारत छोड़ो आंदोलन म हिस्सा लीस अउ उनला जेल जाना पड़िस पर वो ह देस के आजादी खातिर पीछे नहीं हटिस। जब वो ह पं. दीनदयाल उपाध्याय जी के संपर्क म आईस त उनला रास्ट्रीय स्वयं सेवक संघ के प्रचार-प्रसार करे के मौका मिलीस। वा ह अपन जीवन रास्ट्रीय स्वयं सेवक संघ के प्रचारक के रूप म आजीवन अविवाहित रहे के संकल्प लेके सुरू करिस अउ अंतिम समय तक संकल्प ल पूरा निस्ठा से निभाईस। रास्ट्रीय जनतांतत्रिक गठबंधन (राजग) सरकार के पहली परधानमंतरी रहिस जेहा गैर कांग्रेसी परधानमंतरी पद के 5 साल बिना कोनो रूकावट के पूरे करिस। वो ह कई पारटी ल जोर के सरकार बनाये रहिस, कभी कोनो पारटी ह दबाव नई डारिस। येखर से उकर अद्भुत नेतृत्व छामता के पता चलते। उनला रास्ट्रधर्म पत्रिका (हिन्दी मासिक) के सम्पादन के घलो मौका मिलीस। येखर बाद आजादी के तुरंत बाद 14 जनवरी, सन् 1948 को मकर संक्राति के पावन पर्व पर अपने आवरण पृष्ठ पर भगवान श्री कृष्ण के मुख से शंखनाद के साथ श्री अटल बिहारी वाजपेयी के संपादकत्व म पाचजन्य रास्ट्रीय हिन्दी साप्ताहिक के अवतरण स्वाधीन भारत म स्वाधीनता आन्दोलन के प्रेरक आदर्स अउ राष्ट्रीय लछय ल सुरता दिलाय के संकलप के उद्घोस रहिस। वाजपेयी जी अपन संपादकीय में लिखिस- कुरूक्षेत्र के कण-कण से पांचजन्य फिर हुंकार उठा है। डॉ. श्यामा प्रसाद मुखर्जी अउ पं. दीनदयाल उपाध्याय के निरदेसन म राजनीति के पाठ तो पढ़िस संगे-संग पाचजन्य, राष्ट्रधर्म, दैनिक स्वदेश अउ वीर अर्जुन जैसे पत्र-पत्रिका के संपादन के काम ल कुसलता के साथ करिस।
आजादी के बाद हिन्दी पत्रकारिता बर ये कम गौरव के बात नई हे कि कोखरो व्यक्तिगत स्वामित्व अथवा औघोगिक घराना के छत्र छाया से बाहर रहकर घलो ’’पाचजन्य’’ साप्ताहिक अपन स्वरन जयंति मानाइस अउ ओ स्वर्ण जयंति बछर म वोखर पहिली संपादक भारत के परधानमंतरी पद पर आसीन रहिस वो ह रहिस अटल बिहारी वाजपेयी जी।
अटल जी ल संसद के चार दसक के अनुभव रहिस। बछर 1955 म वोहा पहली बार लोगसभा के चुनाव लड़िस पर जीत नई मिलिस, पर वोहा हार नई मानिस अउ बछर 1957 म बलरामपुर जिला गोण्डा उत्तर प्रदेश से जनसंघ के प्रत्यासी के रूप म जीत के लोकसभा पहुॅचिस। वोहा बछर 1957 से संसद सदस्य रहिस। वोहा हिन्दु, मुस्लिम के बीच बहुत लोकप्रिय रहिस। वोहा 2,4,5,6,7,10,11,12,13,14 लोकसभा बर चुने गे रहिस। ये परकार ले वोहा 10 लोकसभा चुनाओं में चुन के आये रहिस। बछर 1962 व 1986 म वोहा राज्यसभा सदस्य रहिस। वोहा चार अलग-अलग राज्य उत्तरप्रदेश, गुजरात, मध्यप्रदेश, दिल्ली ले चुने जाने वाले देश के पहली सांसद आये। अटल जी ल सरकारी सुविधा के गलत इस्तेमाल करना बिल्कुल पंसंद नई रहिस। अटल जी ल सायकिल चलाये के बहुत सौक रहिस, जब वोहा ग्वालियर से लोकसभा सदष्य रहिस त अपन लोकसभा छेत्र म सायकिल म ही चल देत रहिस। अटल जी ल सिफारिस करना या करनवाना सक्त नापसंद रहिस। वोहा अपन परिवार अउ सगे संबंधी मन ल बोले करत रहिस के आगे बढ़ना हे त अपन दम म बढ़ा।
वाजपेयी जी ह कई संस्था मन के अस्थापना घलो करे रहिस। वो ह भारतीय जनसंघ के संस्थापक सदस्य म ले एक रहिस। बछर 1951,1968-1973 तक येखर अध्यक्ष घलों रहिन। बछर 1957 ले 1977, 20 वर्ष लगातार जनसंघ के संसदीय दल के नेता रहिस। 1975 म जब आपातकाल के घोषना होइस त तत्कालीन जनसंघ ल घलो संघ के साथ प्रतिबंध लगा दिहिस अउ आपातकाल हटे के बाद जनसंघ के विलय जनता पार्टी में हो गे अउ केन्द्र में मोरारजी देसाई के परधानमंतरीत्व म मिलीजुले सरकार बनीस। मोरारजी देसाई सरकार म बछर 1977-1979 तक बिदेश मंतरी रहिस अउ बिदेशों म भारत के अच्छा छवि बनाईस।
अटल जी के एक ईच्छा रहिस के उनला मौका मिलतिस त कोनो बैस्बिक स्तर के सभा म अपन भासन हिन्दी म ही देतेवे। अटल जी जब विदेश मंत्री रहिस त वो अवसर बछर 1977 म आ ही गे जब वोहा संयुक्त रास्ट्र संध के समान्य सभा म अपन वक्तव्य हिन्दी म दिहिस अउ वो पहिली ऐसे भारतीय बनिस जे ह भारत के राजकीय भाषा हिन्दी ल बिश्व पटल म सुसोभित करिस। अटल जी हिन्दी के संगे-संग अंगरेजी भाषा घलो म बने पकड़ रहिस। वोहा बछर 2000 म अमेरिका म अंगरेजी भाषा म अपन वक्तव्य दिहिस जेखर ले पूरा सभा ताली ले गंूज गे।
बछर 1980 म जनता पार्टी ले असंतुष्ट होके वाजपेयी जी ह जनता पार्टी छोड़ दीहिस अउ भारतीय जनता पार्टी के अस्थापना करिस। 6 अप्रेल 1980 म बने भारतीय जनता पार्टी के अध्यक्ष के जिम्मेदारी घलो वाजपेयी जी सौपे गईस। बछर 1980 के समय जब भारतीय जनता पार्टी की अस्थापना के तैयारी चलत रहिस तब समस्या आईस के पारटी के चिन्ह का होही। काबर के अटल जी ल कमल के फूल बहुत प्यारा रहिस अउ ओखर कहना रहिस के कमल कीचड़ घलो म खिल के सुंदर दिखथे येखर कारन भारतीय जनता पारटी के चिन्ह कमल के फूल रखे गईस। अटल जी ह अपन कविता म भारतीय जनता पारटी के उदय के बिषय लिखथे-
अंधेरा छटेगा ,
सूरज निकलेगा,
कमल खिलेगा।
कवि के रूप में वाजपेयी – अटल बिहारी वाजपेयी राजनीतिज्ञ होय के संगे-संग एक कवि घलो रहिस। ‘‘मेरी इंक्यावन कविताएं’’ अटल जी के परसिद्ध काव्य संग्रह हे। वाजपेयी जी ल काव्य रचना के शैली बिरासत म मिले रहिस। उंखर पिता कृष्ण बिहारी वाजपयी ग्वालियर रियासत म अपन समय के जाने-माने कवि रहिन। वो ह बरज भाखा अउ खड़ी बोली म काव्य रचना करत रहिन। पारिवारिक वातावरण साहित्यिक अउ काव्यमय होय के सेतर ओकर घलो रूचि काव्य रचना रहिस। सित्तो म कोनो ह कवि हृदय कभू कविता से रिता नई रह सकय। राजनीति के संगे-संगे पूरा रूप म अउ रास्ट्र के परति उंखर वैयक्तिक संवेदनशीलता सुरू ले आखिरी तक परगट होत रहिस। ओखर संघर्षमय जीवन, परिवर्तनशील परिस्थिति, राष्ट्रव्यापी आंदोलन, जेल-जीवन जईसे कई आयामों के परभााव अउ अनुभूति ह काव्य म हमेंसा अभिव्यक्ति पाय हावय। अटल जी के कविता ‘‘मौत से ठन गई’’ म अटल जी लिखते –
ठन गई!
मौत से ठन गई!
जूझने का मेरा इरादा न था,
मोड़ पर मिलेंगे इसका वादा न था,
रास्ता रोक कर वह खड़ी हो गई
यों लगा जिंदगी से बड़ी हो गई
मौत की उमर क्या है?दो पल भी नहीं,
ज़िन्दगी सिलसिला, आज कल की नही।
मैं ज़ी भर जीया, मैं मन से मरुॅ,
लौटकर आऊॅंगा, कूच से क्यों डरुॅ?
तू दबे पाव, चोरी छिपे से न आ,
सामने वार कर फिर मुझे आज़मा।
येखर अलावा वाजपेयी जी ह अनेक परकार के गद्य अउ कविता के रचना करिस जे ह उंकर कवि हृदय ल दिखाथे। उंखर रचना म- अमर बलिदान (लोकसभा में अटल जी के वक्तव्यों का संग्रह), कैदी कविराय की कुण्डलियां (आपात काल के दौरान लिखि कविताएं), संसद के तीन दशक, अमर आग है।, कुछ लेख कुछ भाषण, सेक्यूलर वाद, राजनीति की रपटीली राहें, बिन्दू-बिन्दू विचार, मेरी संसदीय यात्रा (चार भागों में), संसद के चार दशक (भाषणों का संग्रह), भारत की विदेश नीति के नए आयाम (विदेश मंत्री के रूप में दिए जाने वाले भाषण 1977-79),, शक्ति से शांति, क्या खोया क्या पाया परमुख हावय। गजल गायक जगजीत सिंह ह अटल जी के परसिद्ध कविता मन ल संगीतबद्ध करके एक एलबम बनाये हावय।
अटल जी ल मिले पुरूस्कार – बछर 1992 में पद्म विभूषण, 1994 मेें लोकमान्य तिलक पुरूस्कार, पं. गोविन्द वल्लभ पंत पुरूस्कार घलो ले सम्मानित किये गे हावय। पं. गोविन्द वल्लभ पंत पुरूस्कार उंहला सबसे अच्छा सांसद होय बर , बछर 1993 में कानपुर विश्वविद्यालय ह उंनला डॉक्टरेट के मानद उपाधि ले सम्मानित करिस। 2015 म देस के सबले बड़का पुरस्कार भारत रत्न भारत सरकार उनला दे हे रहिस।
परधानमंतरी के रूप म अटल जी के कार्यकाल – वाजपेयी जी ने एक बार नई तीन बार गैर कांग्रेसी सरकार बनाइस। पहिली बार 16 मई 1996 ले 1 जून 1996 तक 13 दिन, दूसर बार 19 मार्च 1998 ले 22 मई तक 13 महिना अउ फेर बछर 2004 तक तीसरा कार्यकाल पूरा 5 बछर पूरा करिन।
परधानमंतरी के रूप म अटल जी के कार्यकाल मेे महत्वपूर्ण निरनय
1. भारत ल परमानु सक्ति सम्पन्न राष्ट्र बनाना- अटल सरकार ह 11 व 13 मई 1998 म राजस्थान के पोखरण म 5 ठन जमीन के अंदर देस के दूसर परमानु परीक्षण बिस्फोट करके भारत ल परमानु सक्ति सम्पन्न देस घोसित कर दिहिस। ये कदम ले ओ ह भारत ल निरविवाद रूप ले बिस्व मानचित्र म एक सुदृढ़ बैस्विक सक्ति के रूप म अस्थापित कर दिहिस। ये सब येतका गोपनीय रूप ले करिस के बिकसीत जासूसी उपग्रह अउ तकनीकी ले सम्पन्न पश्चिमी दस घलो ल येखर भनक तक नई होईस। येखर बाद पश्चिमी देस मन भारत म कई परकार के पाबंदी लगा दिहिस पर वाजपेयी सरकार ह सबके दृढ़ता से सामना करत आरथिक बिकास के नवा उंचाई ल छू दिहिस। येखर ले उंकर दृढ़ इच्छा सक्ति दिखथे।
2. पाकिस्तान करा संबंध म सुधार के पहल- बछर 19 फरवरी 1990 म सदा-ए-सरहद नाव ले दिल्ली से लाहौर तक बस सेवा सुरू करिस। येखर उद्घाटन करत पहिली यात्री के रूप म वाजपेयी जी ह पाकिस्तान के यातरा करके नवाज सरीफ करा मुलाकात करिस अउ आपसी संबंध म एक नवा जुग के सुरूवात करिस। संगे-संग खेल संबंध के मामला म अटल जी ह भारत अउ पाकिस्तान के बीच खेल ल बढ़ावा देहे बउ अटल जी ह कई खेलईया मन जइसे कपिल देव के संग फिलम जगत के मन ल जेमा देवानंद सामिल रहिन अपन प्रतिनिधि मण्डल के साथ पाकिस्तान ले के गईस अउ। अउ आपसी संबंध ल सुधारे के उदिम करे रहिस।
कुछ समय बाद पाकिस्तान के वो समय के सेना परमुख परवेज मुसर्रफ के सह पर पाकिस्तानी सेना अउ उग्रवादी मन कारगिल छेत्र म घुसपैठ करके भारत के कई पहाड़ी चोटी मन म कब्जा कर लिहिस। अटल सरकार ह पाकिस्तान के सीमा के उल्लंघन नई करे के अंतर्राष्ट्रीय सलाह के सम्मान करत धैर्यपूर्वक पर ठोस कार्यवाही करके भारतीय छेत्र ल छुड़वाईस। अटल जी ह बिघ्न -बाधा ले हार नई मानने वाला मन म ले एक रहिन। वो ह देस के कोनोे समस्या चाहे वो ह आंतरिक हों, चाहे राजनीतिक हों, चाहे अंतर्राष्ट्रीय हो, चाहे विदेशी मामला हो ओखर बड गंभीरता, धीरता एवं दृढ़ता पूरवक सबो ल साथ लेके हल करे के उदिम करय। उंखर कबिता ’’कदम मिलाकर चलना होगा ” कबिता ले हमन ल ये ही सीख मिलथे-
बाधाएँ आती हैं आएँ
घिरें प्रलय की घोर घटाएँ,
पावों के नीचे अंगारे,
सिर पर बरसें यदि ज्वालाएँ,
निज हाथों में हँसते-हँसते,
आग लगाकर जलना होगा।
कदम लिमाकर चलना होगा।
3. परधानमंतरी ग्रामीण सड़क योजना- वाजपेयी सरकार के केन्द्रीय मंत्रीमण्डल ह ये योजना के नाव ल अटल जी के नाव से चलना चाहिस पर अटल जी ह येला परधानमंतरी ग्रामीण सड़क योजना के नाव दिस अउ वो ह 1000 ले जादा के आबादी वाला गांव मन ल बारहमासी रद्दा के माध्यम ले सहर ले अउ रास्ट्रीय राज्यमार्ग ले जोड़ के गांव ले परिवहन माध्यम से जोड़ दिहिस जेखर ले गांव के चहँुमुखी बिकास सम्भव हो सकिस जो के पाछू 50 बछर म नई हो पाये रहिस। ओखर ये योजना के कारन आज देस के हर गांव ह मेन रोंड से जुड़ गे हावय। जेखर कारन आज गांव के अपन फसल, गोरस, सब्जी-भाजी मन ल बेचे बद अउ बिमार मनखे मन के ईलाज बर तुरते सहर पहुंच जावथे।
4. स्वर्णिम चतुर्भूज योजना- भारत देश के चारों कोना ल सड़क से जोड़े बर स्वर्णिम चतुर्भूज परियोजना (गोल्डन क्चाड्रिलेट्रल प्रोजेक्ट) जेला जी.क्यू. प्रोजेक्ट के नाव ले जाने जाथे के शुरूवात करिन। जेमा दिल्ली, कोलकाता, चेन्नई, अउ मुंबई ल राजमार्ग से जोड़े गईस। अइसनहा माने जाथे के अटल जी के शासनकाल म भारत म जेतना रद्दा बनिस ओतना सिर्फ शेरशाह सूरी के समय म ही होय रहिस।
5. सर्व शिछा अभियान- सर्व शिक्षा अभियान के शुरूवात अटल जी के कार्यकाल के एक बड़े उपलब्धि हे। जेमा वो ह प्राथमिक अउ पूर्व माघ्यमिक म पढ़िया लईकन मन के सिछा के स्तर ऊँचा करे बर हर 5 कि.मी. के दूरिहा म प्राथमिक एवं पूर्व माध्यमिक इसकूल खोलिस। जेखर संगे-संग गुरूजी मन के भरती घलो करे गे रहिस जेखर से देस म बेरोजगारी के समस्या के कुछ हद तक समाधान होईस हावय।
संरचनात्मक ढाँचा बर कार्यदल, साप्टवेयर विकास बर सूचना अउ प्रौघौगिकी कार्यदल, विघुतीकरण म गति लाये बर केन्द्री विघुत नियामक आयोग के गठन करिस। 100 बछर ले जादा समय ले बिवादित चले आवत कावेरी नदी जल बिवाद ल सुलझाइस। राष्ट्रीय राजमार्ग अउ हवाई अड्डा के बिकास, नवा टेलीकाम नीति अउ कोंकन रेलवे के शुरूवात करके बुनियादी संरचनात्मक ढँाचा ल मजबूत बनाईस।
6. तीन राज के गठनः- बछर 2000 में तीन राज छत्तीसगढ, झारखण्ड अउ उत्तराखण्ड बनाये के निरनय लिहिस। आज जो हमर छत्तीसगढ़ राज ह बिकास के रद्दा म आघू बढ़त हावय वो ह अटल जी के अटल निरनय के कारन ही है। वो ह भारत माता के सच्चा सपूत रहिस।
अटल जी भाजपा पारटी के वो आदरस चेहरा हे जेखर आघू सबो राजनीतिक दल घलो नतमस्तक हो जाथे। बहुत बढ़िया कवि, स्वतंत्रता संग्राम सेनानी, महान राजनीतिज्ञ अउ एक सफल प्रधानमंत्री के रूप म अपन पहिचान बनाने वाला अटल जी आज हमर बीच म नई हे लेकिन ओखर आदरस, सिद्धांत,सादा जीवन जीये के कला, करतब्य परायनता, ईमानदारी गोठ-बात अउ उंखर कबिता मनखेमन के मन म जिन्दा अउ प्रासंगिक हे। आज अटल जी जईसे नेता खुद भाजपा म घलो कोनो नई हावय। रानजीतिक दल भी कईथे के अटल जी जईसे कोनो नई हे। अटल जी के बारे येहू कहे जाथे के वो ह अकेल्ला ही जनाधार के बल म सत्ता चला सकत रहिस। ओखरे कारन भाजपा ह एक नहीं तीन नही अब पांचवा पईत सत्ता म हावय। भले ही पहली पईत 13 दिन, दूसरी पईत 13 माह, और तीसरी, चौथी अउ पांचवा पईत पूरे 5 वर्ष तक शासन करिस अउ करत हावय। अटल जी के अंदर एक सुंदर कवि घलो हावय, जेहा समय-समय म देस के मनखे मन के बीच उपंिस्थत हो जात रहिस। ओखर छंद म बने मिठास घलो हावय। अइसना महान व्यक्तित्व के धनी ल जे भारत देस के गौरव है, देस के असनहा अनमोल रतन ल भारत रतन से सम्मानित करे गईस ते ह गौरव के बात हावय।
अटल जी ह अपन रचना ‘‘दो अनुभूति‘‘ शीर्षक कबिता म लिखे हावय-
टूटे हुए सपनों की कौन सुने सिसकी,
अन्तर की चीर व्यथा पलको पर ठिठकी,
हार नहीं मानूॅंगा,
रार नहीं ठानूॅंगा,
काल के कपाल पे लिखता मिटाता हॅू
गीत नया गाता हॅूं।
अटल जी ह बछर 2005 म ये घोषना कर दिहिस के अब सक्रिय राजनीति म नई रहव पर संगठन बर काम करत रहूं। आज अटल बिहारी वाजपेयी जी हमर बीच नई हावय लेकिन जब ओला ओ समय पता चलिस होही जब वो बिमार रहिस अउ 16 वां लोकसभा म भाजपा पूरा बहुमत के साथ देस के सत्ता अपन हाथ म ले लेहे हावय त उंखर खुसी के ठिकाना नई रहे होही। जब बछर 1984 के 8 वां लोक साभा म ओ ह जे राजनीतिक दल के बीजारोपण कर ओला अपन मेहनत, लगन, निष्ठा अउ आदरसवादिता के पानी ले सींच के 2 लोकसभा सीट, 1989 – 9 वां लोकसभा म 85 लोकसभा सीट, 1991 – 10 वां लोकसभा म 120 सीटं, 1996- 11 वां लोकसभा म 161 सीट, 1998- 12 वां लोकसभा म 182 सींट 1999-13 वां लोकसभा म 182 सींट, 2004- 14 वां लोकसभा म 138 सींट, 2009- 15 वां लोकसभा म 116 सींट, के रूप म एक छोटे-से पउधा ल सुरछित रखे रहिस, वो ह आज 2014 – 16 वां लोकसभा म 282 लोकसभा सीट अउ 17 लोकसभा 303 सीट जी के एक बिशाल वट वृक्ष के रूप म अपन गहरा जड जमा के अपन प्रतिष्ठा प्राप्त कर ले हे हे त उंखर आत्मा ह बड़ खुस होवत होही। उंखर कबिता ’’ जीवन की ढलने लगी साँझ ” म ओ ह ये जीनगी के असल मतलब ल लेहे हावय-
जीवन की ढलने लगी साँझ
उमर घट गई
डगर कट गई
जीवन की ढलने लगी साँझ
बदलेे है अर्थ
शब्द हुए व्यर्थ
शांति बिना खुशियां है बांझ
सपनों में मीत
बिखरा संगीत
ठिठक रहे पांव और झिझक रही झांझ।
जीवन की ढलने लगी साँझ।
अटल जी के जीनगी के प्ररमुख तथ्य- अटल जी आजीवन अविवाहित रहिन। वो ह ओजस्वी वक्ता अउ हिंदी भाखा ले परेम करने वाला मन म लेे एक हिंदी के कबि ये। अटल जी सबसे लंबा समय तक सांसद रहिस अउ जवाहरलाल नेहरू अउ इंदिरा गांधी के बाद सबसे लंबा समय तक गैर कांग्रेसी परधानमंतरी घलो रहिस। वो ह पहिली प्रधानमंत्री रहिस जेहा गठबंधन सरकार ल न केवल स्थायित्व दिहिस बलकि सफलता पूरवक संचालित घलो करिस। देस के पहिली राष्टपति राजेन्द्र प्रसाद शुक्ल जी ल अटल जी के परति बहुत लगाव रहिस। पूर्व परधानमंतरी चंद्रशेखर, अटल जी ल गुरू जी कहकर पुकारत रहिस। पूर्व परधानमंतरी डॉ.मनमोहन सिंह जी अटल जी ल भारतीय राजनीति के भीष्म पितामह कईथे। लता मंगेशकर, मुकेश, मो.रफी अटल जी के पसंदीदा गायक अउ गायिका रहिस।
अटल जी के टिप्पनीः-
चाहे देस के बात होवय, चाहे क्रांतिकाारी के, चाहे अपन कबिता के होवय, चाहे नेता प्रतिपछ के होवय, चाहे परधानमंतरी के नपे-तुले अउ बेबाक टिप्पणी करे म अटल जी कभी नई चूकिस। ओखर कुछ टिप्पनी ये परकार ले हावयः-
भारत ल लेकर मोर एक दृष्टि है, अइसे भारत जो भूख, भय, निरछरता अउ अभाव से मुक्त हों।
क्रांतिकारी के साथ हमन नियाव नई करेन – देसबासी महान क्रांतिकारी मन ल भूलात हावय। आजादी के बाद अहिंसा के अतिरेक के कारन ये सब होवत हावय।
अटल जी की हर कबिता ले हमन ल आघू बढ़े के प्रेरना मिलथे अउ ओमा मानवता के दरसन होथे। उंखर कबिता ‘‘आओें फिर दिया जलाऐं’’ म ओ ह लिखथे:-
आओें फिर दिया जलाएॅं
भरी दुपहरी में अॅंधियारा,
सूरज परछाईयों से हारा,
अंतरमन का नेह निचोड़े-
बुझी हुई बाती सुलगाएं।
आओें फिर दिया जलाए।
देस के प्रतिनिधि मंडल के रूप म अटल जी की बिदेस यातारा- बाजपेयी जी कई बार देस के प्रतिनिधिमंडल के संग बिदेस मन होन वाला अंतर्राष्ट्रीय संस्था के सभा म सामिल होय बर यातरा करिन। सबसे पहिली ओ ह बछर 1965 म संसदीय सद्भावना सिष्टमंडल के साथ पूरब अफरीका के यातरा बर गे रहिस। वो ह भारत के संसदीय प्रतिनिधिमंडल के संग बछर 1967 म आस्ट्रेलिया, 1983 में यूरोपीय देस, 1987 म कनाडा घलो गे रहिस। वो ह राष्ट्रमण्डल संसदीय परिषद के सभा बर कनाडा म बछर 1996,1994, जाम्बिआ म 1980 भारतीय सिष्टमंडल के सदस्य म सामिल रहिन।
वो ह वा भारतीय प्रतिनिधिमंडल घलो म सामिल रहिन जे ह जापान म अंतर संसदीय संघ के कान्ॅफ्रेंस 1974, सिरीलंका म 1975, स्वीट्जरलैण्ड म 1984 म सामिल रहिस। वे संयुक्त राष्ट्र संघ के सभा म सामिल होने वाला भारतीय संसदीय सिस्टमंडल के नियमित सदस्य रहिस अउ 1988,1990,1991,1992,1993,1994,1996 म सामिल होईस।
वो ह मानवाधिकार आयोग सम्मेलन 1993 म जिनेवा म भारत के प्रतिनिधित्व करत भारतीय प्रतिनिधिमंडल के संग सामिल होईस अउ बाह्य कार्य स्थायी समिति म भारतीय प्रतिनिधिमंडल के रूप म गल्फ दस बहरीन, ओमान, कुवैत के घलो यातरा करिन।
एक पत्रकार, ओजस्वी वक्ता, जनकवि, स्वतंत्रता संग्राम सेनानी, आपातकाल म मीसा बंदी, बिदेश मंत्री, मॉं भारती ल बिश्व म गौरवान्वित करने वाला, अपन भाखा हिंदी के मान रखने वाला अउ फेर एक परधाननमंत्री, भारतीय जनता पारटी के पितृ पुरूष अउ भारतीय राजनीति के भीष्म पितामह के रूप सबो जगह अपन लोहा मनवाने वाला अटल जी कोनो एक दल के नेता नई हे बरन वो ह एक बैस्बिक नेता रहिन अउ आगू घलो रही। वो ह आज घलो पूरा भारत देस के लोगनमन के हिरदय म राज करथे अउ हमेसा करही। वो ह अद्वीतीय प्रतिभा के धनी रहिस। अब भले ही हमन ल उंखर भासन सुने बर नई मिलय पर उंखर लिखे कबिता अउ बोले भासन सुन के अइसे लगथे के आज भी अटल जी हमार सामने खड़े होके अपन ओजस्वी स्वर म मारगदरसन अउ प्रेरना देवत हे। युवा पीढ़ी ल उंखर जीनगी लेे प्रेरना लेना चाही। आज अटल जी हमार संग नई हे पर वो अटल सितारा जुग-जुग तक चमकत रही अउ ओखर परकास ले हमर जीनगी ल सही रद्दा अउ प्रेरना मिलत रही। ओ अटल महापुरूष ल बारम्-बार नमन।
प्रदीप कुमार राठौर “अटल“
ब्लाक कालोनी जांजगीर जिला-जांजगीर चांपा (छ.ग.)


text:
- मुख्यमंत्री हर दीस निर्देश
- प्रदेश के एक हजार ले जादा पुल मन मं यात्री वाहन अऊ माल वाहन मन ल मिलही एकर फायदा
रायपुर 22 मई 2017। मुख्यमंत्री डॉ. रमन सिंह हर लोक निर्माण विभाग ल राज्य बजट ले बने पुल मन म टोल टैक्स खतम करे के निर्देश देहे हे। उमन आज इहां अपन निवास कार्यालय मं आयोजित लोक निर्माण विभाग के समीक्षा बैठक मं अइसन पुल मन म टोल वसूली खतम करे के निर्देश दीन जेमा अभी हाल मं पांच लाख रूपया सालाना वसूली के प्रावधान हे। मुख्यमंत्री के ए घोषणा ले राज्य के एक हजार ले जादा पुल मन म यात्री वाहन अऊ माल वाहन मन ल एकर लाभ मिलही।
मुख्यमंत्री डॉ. रमन सिंह के नेतृत्व मं राज्य सरकार के लोक निर्माण विभाग हर साल 2004 ले 2017 तक करीबन तेरह साल मं 965 नग पुल मन के निर्माण करे हे। एखर पहिली छत्तीसगढ़ राज्य निर्माण के पहिली तीन साल मं साल 2000 ले साल 2003 तक 66 नग अऊ राज्य निर्माण के पहिली 1978 से सन 2000 तक 22 साल म 89 नग पुल लोक निर्माण विभाग ह बनाए हे।
डॉ. सिंह हर लोक निर्माण विभाग ले अइसन पुल मन ल टोल टैक्स से फ्री रखे के प्रस्ताव म तुरंते अपन सहमति प्रदान कर दीस, जकर मात्र पांच लाख रूपया के सालाना टोल वसूली मं व्यवहारिक दिक्कत आत हे। उमन विभागीय अधिकारी मन ले पूछिन कि अभी हाल मं अइसन पुल मन ले कतका टोल मिलत हे। अधिकारी मन बताइन कि सिरिफ 11 करोड़ रूपया सालाना मिलत हे। डॉ. सिंह हर ए राशि ल बहुत कमती बतात कहिन कि जनता के सुविधा बर ए प्रकार के पुल मन म टोल खतम करना ही उचित होही। समीक्षा के समय विभाग के तरफ से बताय गीस कि साल 2007-08 मं 32 पुल मन म जेकर टोल वसूली के राशि सालाना 5 लाख रूपया ले कम रहिस, वोमा पथकर वसूली नइ करे जाय।
मुख्यमंत्री हर आज अंदाजन तीन घंटा तक लोक निर्माण विभाग के जम्मो कार्य मन के विस्तृत समीक्षा करिन। उमन विशेष रूप ले वो निर्माण कार्य मन ल बेरा म पूरा करे के जरूरत म बल दीन, जेकर खातिर अभी हाल साल 2017 अऊ अवइया साल 2018 मं जून तक समय-सीमा तय करे गए हे। बैठक मं लोक निर्माण मंत्री श्री राजेश मूणत, मुख्य सचिव श्री विवेक ढांड, मुख्यमंत्री के प्रमुख सचिव श्री अमन कुमार सिंह, वित्त विभाग के प्रमुख सचिव श्री अमिताभ जैन, लोक निर्माण विभाग के सचिव श्री सुबोध कुमार सिंह, छत्तीसगढ़ सड़क विकास निगम के प्रबंध संचालक श्री अनिल राय, लोक निर्माण विभाग के प्रमुख अभियंता श्री डी.के. प्रधान अऊ आन संबंधित वरिष्ठ अधिकारी उपस्थित रहिन। लोक निर्माण सचिव श्री सुबोध कुमार सिंह हर विभागीय कार्य मन के प्रस्तुतिकरण दीन। उमन बताइन कि प्रदेश मं छत्तीसगढ़ सड़क विकास निगम ले 27 सड़क मन के प्रोजेक्ट हाथ मं लेहे गए हे, जेकर लम्बाई 889 किलोमीटर हे। इंखर निर्माण बर 3238 करोड़ रूपया के प्रशासकीय स्वीकृति प्राप्त हो गे हे। एमां ले 648 किलोमीटर के 22 सड़क मन बर एजेंसी घलोक तय हो गए हे। इंखर लागत 2182 करोड़ रूपया हे। कई सड़क मन के निर्माण प्रगति म हावे। एशियन विकास बैंक (ए.डी.बी.) के ऋण सहायता के दूसर चरण मं 2200 करोड़ के 18 सड़क मन के निर्माण चलत हे। निगम ले 856 किलोमीटर सड़क मन बर 2211 करोड़ रूपया के अनुबंध करे गए हे। एमां ले 511 किलोमीटर के सड़क मन अऊ 1410 पुल-पुलिया मन के निर्माण पूरा कर ले गए हे। ए.डी.बी. के तीसर चरण बर छत्तीसगढ़ सड़क विकास निगम ले अंदाजन 5500 करोड़ रूपया के ऋण प्रस्ताव तैयार करे गए हे। ए राशि ले 38 सड़क मन के निर्माण करे जाना हावे। मुख्यमंत्री हर अधिकारी मन ल एखर खातिर एशियन विकास बैंक (ए.डी.बी.) ले जल्दी चर्चा करे अऊ प्रस्तावित काम योजना ल आखरी रूप देहे के निर्देश दीन।
मुख्यमंत्री के संयुक्त सचिव श्री रजत कुमार हर ए अवसर म प्रस्तुतिकरण मं बताइन कि राज्य सरकार हर मुख्यमंत्री डैश बोर्ड ल लगभग तैयार कर ले हावे, जेमां सब्बो विभाग मन के निर्माण कार्य के स्वीकृति ले लेके निर्माण के प्रगति के ताजा स्थिति के जानकारी ऑन लाइन आसानी ले मिल सकही। निर्माण विभाग मन के मंत्रि अऊ सचिव मन ले लेके प्रमुख अभियंता अऊ उप अभियंता तक मोबाइल एप के जरिये ए डैश बोर्ड ले जुरे रहिहीं। मुख्यमंत्री खुद डैश बोर्ड म अइसन निर्माण कार्य म न के प्रगति के समीक्षा करके ओमा ऑन लाइन अपन रिमार्क घलोक दे सकही।


text:
जय जोहार रायपुर… छत्तीसगढ़ म अभी तक कोरेना ले प्रभावित एको पाजिटिव नई मिले हे लेकिन एखर बर अहतियात अतना बरते जात हे कि भक्त मन अपन भगवान ल घलो एखर प्रकोप ले बचाय के उदिम कर डारे हे, बता दन कि नहर पारा के नीलकंठेश्वर महादेव मंदीर म भगवान शिव ल घलो मास्क पहिना दे गे हे ताकि भगवान घलो कोरेना ले प्रभावित न हो अऊ तो अऊ महामाया मंदिर म अगरबत्ती , धुप जलाय म प्रतिबन्ध लगा दे गे हे ,
ये सब सरकार के अपन विभाग ल ३१ मार्च तक के स्थगन आदेश के कारण होय हे काबर कि अभी स्कूल , कालेज , आंगनबाड़ी अऊ राजिव भवन म तको मंत्री से मिलिए कार्यक्रम ल स्थगित कर दे गे हे , ये सब ल देख के लागत हे कि कोरेना अब तक के सबले बड़े बीमारी होही तेखरे पाय के अतना सब होवत हे.


text:
(जय-जोहार)। भादो के महीना, अंधियारी पाख, आठे के तिथि, घुप अंधियारी रात राहय, बादर गरजत राहय, बिजली चमकत राहय अउ घनघोर बरसा होवत राहय। रोहणी नक्षत्र म मथुरा के कारागार म वसुदेव के पत्नी देवकी के गरभ ले भगवान किसन-कन्हैया हा जनम लिन। अधर्म, अन्याय, अत्याचार के नास करे बर, धर्म अउ न्याय के स्थापना करे बर। भगवान के जनम के सुभ घड़ी के सुरता म ये आठे के तिहार मनाथंन।
कथा म बताए जाथे कि ‘द्वापर युग म भोजबंसी राजा उग्रसेन मथुरा म राज करत रिहिस। ओकर अतलंग अत्याचारी बेटा कंस हा ओला राज गद्दी ले उतार दिस अउ अपन हा मथुरा के राजा बनगे। कंस के एक बहिनी रिहिस देवकी, जेकर बिहाव वसुदेव नाम के यदुबंसी सरदार संग होईस।
कंस हा अपन बहिनी देवकी ला ओकर ससुरात बिदा करे बर जावत रिहिस। उही समय रस्ता म आकासबानी होईस- ‘हे कंस, जे देवकी ला ते हा बड़ मया ले बिदा करे बर जावत हस, उही म तोर काल बसे हे। एकरे गरभ ले होवइया आठवां बालक हा तोर बध करही।’ ये सुनके कंस हा देवकी-बसुदेव ला मारे बर दउड़ गे।
तब देवकी हा ओकर ले बिनती करिस – ‘मोर गरभ ले जउन संतान होही, ओला मैं तोर आगू लान देहूं भाई, अपन भांटों ला मारके तोला का फायदा होही?’ कंस हा देवकी के बात मानगे अउ मथुरा लहुटगे। फेर वसुदेव अउ देवकी ला जेलखाना म डार दिस। वसुदेव-देवकी के एक-एक करके सात लइका होइस अउ सातों लइका मन ला जनम लेते साठ कंस हा मार डरिस। अब आठवां लइका होवइया रिहिस। कारागार म कड़ा पहरा लगा दे रिहिस।
जे कोठरी म देवकी अउ वसुदेव कैद रिहिन, उहां अचानक अंजोर होगे, उंकर आगू संख, चक्र, गदा, पद्म धरे चारभुजा वाला भगवान बिस्नु हा परगट होगे। दूनों झन भगवान के चरण म गिर परिन। तब भगवान हा उंकर ले किहिन- ‘अब में हा फेर नवजात लइका के रूप धरत हंव। तुमन मोला इही समय अपन संगवारी नंदजी के घर बृंदाबन म अमरा दव, अउ उंकर घर जउन कन्या जनम ले हे, ओला लान के कंस ला संउप दव। ये समय बाताबरन हा ठीक नई हे, तभो ले तुमन चिंता झन करव। जम्मो पहरादार मन सुत जहीं, जेलखाना के फाटक अपने-आप खुल जही अउ बाढ़ के पानी म उफनावत जमना हा घलो पार जाए बर रस्ता दे दीही।’
ओ समय घनघोर बरसा होवत रिहिस। चारो कोती घुप अंधियारी छाए रिहिस। बालक के रूप म भगवान के अवतार होते ही वसुदेव–देवकी के बेड़ी खुल गें, कारागार के कपाट अपने-अपन खुल गे। पहरादार मन के नींद पर गे। वसुदेव जी हा बालक कन्हैया ला सूपा म धरके, मुड़ म बोहो के निकलिन। जमना जी के जलरंग पानी ला देखके घबरागें। हिम्मत करके आगू बढ़िन त बाढ़ के पानी छाती ले ऊपर होगे। पानी बाढ़ते जावत रिहिस। जमना के लहरा वसुदेव जी के मुड़ ले ऊप्पर उठे लगिस। असल म जमना जी हा भगवान के चरन छूना चाहत रिहिस। भगवान हा सूपा ले अपन पांव ला बाहिर निकालके जमना जी ला छुवा दिन, फेर का जलरंग पूरा आय जमना जी म बीचों-बीच रस्ता बन गे। भारी बरसा ले भगवान ला छाता ओढ़ाए बर खुद सेसनाग हा अपन फन काढ़ के चले लगिस। अइसे ढंग ले बसुदेव जी हा भगवान संग जमना पार होगें।
गोकुल म अपन मितान नन्द जी के घर पहुंचगे। उहाँ पर नन्द के पत्नी जसोदा हा एक कन्या ला जनम दे रिहिन। वसुदेव जी हा भगवान कन्हैया ला जसोदा करा सुता दिन अउ ओ कन्या ला लेके चले गिन। कंस हा ओ कन्या ला मार डारे बर भुंइया म पटकिस, लेकिन ओ तो माया रिहिस, कंस के हाथ के छूटके आसमान म उड़ागे। अउ अट्टाहास करत किहिस – ‘कंस तोर बध करने वाला तो गोकुल पहुंचगे हे।’
कंस हा गोकुल के जम्मो नान्हें लइका मन ला मारे के हुकुम दे दिस। गोकुलवासी मन ऊपर कई किसम ले अत्याचार करे बर लगिस। बालक कन्हैया ला मारे बर कतको झन बड़े-बड़े राक्षस मन ला भेजिस, लेकिन कन्हैया हा सबो राक्षस मन ला मार डरिस। अउ अंत म अत्याचारी कंस ला मार डरिस।
भगवान कृस्न हा बिस्नु जी के आठवां अवतार माने जाथें। जउन हा बिस्नु भगवान के सोलह कला मन ले भरे अवतार हें। भगवत गीता म जउन उपदेस दे हें, ओहा जनमानस बर जिनगी के दरसन आय, जिनगी के रस्ता आय। धरम के रस्ता म चलन अउ फल के चिंता करे बिना अच्छा करम करत चले चलन। इही भगवान के सीख ए।
(प्रस्तुति-ललित मानिकपुरी, महासमुंद)


text:
डॉ. सम्पूर्णानन्द के आस्था : नान्हे कहिनी
स्वाधीनता सेनानी डॉ. सम्पूर्णानंद के अपन देस के संस्कृति म खूब सरधा रहिस। वोकर इच्छा रहिस के हमर देस ह राजनीति भर म नहीं भलुक संस्कृति जेन हमर देस के हे वोहू म तरक्की करय अउ स्वतंत्र भारत म भारतीय सिक्षा नियम लागू होवय।
देस जइसने आजाद होइस। डॉ. सम्पूर्णानंद उत्तर परदेस के सिक्षा मंत्री बनिस। वोकर कार्यकाल म कोनो बिस्वविद्यालय के कुलपति वोकर सोज मिले बर आइस। डॉ. साहेब उंकर संग शिक्षा भारत म कइसे दे जाय ये बिसे मे बातचीत सुरू करिन। उन कहिन- अंग्रेज मन जेन पध्दति के सिक्षा देत रहिन तेमा पढ़इया लइका मन ल गुलामी के भी पाठ पढ़ाय जाथे। कुलपति महोदय कहिस – सर तुंहर बात सोला आना सत हे। आप आज्ञा करव वोसनेहे करे जाही। बातचीत चलत रहय वो कुलपति ह बेर-बेर सर कहिके सम्बोधन करय त सम्पूर्णानंद जी ह भड़क गे। कहिस- आप तो कइ ठन भासा के ज्ञाता हव, एक विश्वविद्यालय के कुलपति अब, लाखों लइका के चरित्र अउ भविष्य के निर्माण के जुवापदारी हे तभो ले आप सर-सर के रट लागय अंग्रेजियत के बोझा ल काबर उठाय हव? वोकर बात ल सुन के कुलपति महोदय डर्रा गे अउ उंकर से माफी मागिन। तब सम्पूर्णानंद जी समझाइन- देखव अंग्रेजी शिक्षा ह अंग्रेजियत अपनाए के सिखोना देथे, अब तो हम आजाद हो गेन। हमका अपन संस्कृति के अनुरूप बोलना बताना सीखना चाही। बड-दु:ख के बात हे के देश ल अजाद होय काफी लम्बा समे निकरगे तभो ले हम अंग्रेजी के गुलाम बने हन। जरूरी हो गे हम ये गुलामी ल टोर के दुनिया म अपन-अपन पहिचान बनावन।
राघवेन्द्र अग्रवाल


text:
एम्स अऊ स्वास्थ्य विभाग के अधिकारी मन ले वीडियो कॉन्फ्रेसिंग करके प्रदेश म व्यवस्था के करिन समीक्षा रायपुर, 29 मार्च 2020। स्वास्थ्य मंत्री श्री टी.एस. सिंहदेव ह आज भारत म दक्षिण कोरिया के राजदूत श्री शिन बॉग-किल ले फोन म चर्चा करके दक्षिण कोरिया कोति ले कोविड-19 के सफल नियंत्रण के रणनीति के जानकारी लीन। उमन श्री किल ले उहां कोविड-19 के संक्रमण ल रोके अऊ पीड़ित मन के इलाज बर करे गए उपाय मन के संग अस्पताल मन म करे गए व्यवस्था के घलोक जानकारी लीन। श्री सिंहदेव ह…
Category: TS Singhdeo
श्री टी.एस. सिंहदेव मुंबई ले लहुटे के बाद 14 दिन के होम-क्वॉरेंटाइन म चल दीन
रायपुर, 28 मार्च 2020। स्वास्थ्य मंत्री श्री टी.एस. सिंहदेव ह 27 मार्च के मुंबई ले लहुटे के बाद होम-क्वॉरेंटाइन म जाय ले पहिली रायपुर हवईअड्डा म सबो औपचारिकता पूरा करिन। ओ मन सरकार के एडवाइजरी के मुताबिक अंतर्राज्यीय प्रवास के बाद ऐहतियात बरत 27 मार्च ले 14 दिन के होम-क्वॉरेंटाइन म चल देहे हें। Share on: WhatsApp
सरकारी अस्पताल म भर्ती मरीज मन के परिवार वाले मन बर घलोक निःशुल्क भोजन व्यवस्था
स्वास्थ्य मंत्री के हुकुम म विभाग ह जारी करिस आदेश रायपुर. 26 मार्च 2020। कोरोना वायरस संक्रमण ल रोके बर करे गए लॉक-डाउन के बेरा म प्रदेश के सरकारी अस्पताल मन म भर्ती मरीज मन के परिजन मन ल घलोक निःशुल्क भोजन उपलब्ध कराए जाही। स्वास्थ्य मंत्री श्री टी.एस. सिंहदेव के हुकुम म आज विभागीय सचिव श्रीमती निहारिका बारिक सिंह ह प्रदेश के सबो मेडिकल कॉलेज के अधिष्ठाता, सबो मुख्य चिकित्सा अउ स्वास्थ्य अधिकारी मन अऊ सिविल सर्जन मन ल ल ए आदेश जारी करे हे। Share on: WhatsApp


text:
रायपुर। सम्मार 25 मई ले नौतपा के सुरुआत हो गेय हे। आज नौतपा के दूसरा दिन हरय। रायपुर के अधिकतम तापमान 45.4 के पार पहुंचे के आसंका जताय गेय हे। मउसम बिभाग ह यलो अलर्ट जारी करे हवय। रायपुर, दुर्ग अऊ बिलासपुर संभाग बर यलो अलर्ट जारी करे गेय हे। प्रदेस भर म लू चले सेती दोपहर 12 ले साम 5 बजे तक घर म ही रहे के अपील बिभाग करे हे।
मउसम वैज्ञानिक संजय बैरागी बताइस कि आज रायपुर के तापमान 45.4 डिग्री रहे के आसंका हे। न्यूनतम तापमान 30.8 डिग्री जगदलपुर म दर्ज करे गिस। अऊ गर्म हवा के संग ही लू चलहि। सलाह दिस कि लोगन बेवजह घर ले बाहर म निकलव अऊ दोपहर के समय घर ले बाहिर निकलना हे, त पूरा सरीर ल ढंक के निकलव। बार-बार पानी के सेवन करव। कोनो ज्यादा मेहनत करइया लोगन मन बिना कुछ खाए पिये काम सुरू मत करहूं।
रायपुर। पूर्व मुख्यमंतरी अजीत जोगी के स्वास्थ्य म 17 दिन बाद घलो सुधार नई आय हे। जारी मेडिकल बुलेटिन के अनुसार डॉक्टर मन जोगी के मस्तिष्क ल जागृत करे के प्रयास करत हे। जोगी के हिमो डाइनामिकलि स्थिर हवय। ब्लड प्रेसर अऊ हार्ट रेट के उतार चढ़ाव म नियंत्रन हे।
डॉक्टर सुनील खेमका बताइस कि अजीत जोगी के लीवर किडनी समेत अन्य अंग सामान्य रूप ले काम करत हे। सुरू ले वेंटिलेटर के जरिये सांस देय जात हे। जोगी ह अभी ख़तरा ले बाहिर नई आय हे। कई विसेषज्ञ डॉक्टर के निगरानी म जोगी के श्री नारायणा हॉस्पिटल म इलाज चलत हे।
रायपुर। छत्तीसगढ़ म कोरोना वायरस सल्लग बाढ़त जात हे। मंगल के अऊ 15 नवा कोरोना पॉजिटिव मरीज के पहिचान करे गिस। अब राज्य म कोरोना के आंकड़ा 300 के पार पहुंच गेय।
आज राजनांदगांव म 12, बेमेतरा 2 अऊ रात म रायगढ़ 1 कोरोना मरीज मिलिस। प्रदेस म कुल सक्रिय मरीज़ के संख्या 235 हो गेय हे। अऊ 72 लोगन ठीक होके अपन घर लौट गेय हवय।
बेमेतरा जिले म मिले 2 नवा मरीज म एक नगर पंचायत देवकर अऊ दूसरा ग्राम तारपोंगी के क्वारेंनटाइन सेंटर म राखे गेय रहिस। दूनो खाय कमाय बर दूसर प्रदेस गेय रहिस। कोरोना टेस्ट रिपोर्ट पॉजिटिव आय के बाद स्वास्थ्य बिभाग दूनो ल कोविड-19 अस्पताल म भर्ती करिस।
सम्मार के कुल 41 नवा कोरोना पॉजिटिव मरीज के पहिचान होइस। मुंगेली म 30, कांकेर 3, धमतरी 2, रायपुर, बिलासपुर, बलरामपुर, कोरिया, रायगढ़ अऊ राजनांदगांव ले 1-1 मरीज मिले रहिस।
अगुवा न्यूज़ः प्रदेस के जमीन के खरीदी -बिक्री बर 2019-20 के सासकीय गाईड लाईन दर हे 31 माच्र्र 2021 तक लागू रहहीः राजस्व मंत्री श्री जयसिंह अग्रवाल
नोबेल कोरोना वायरस कोविड-19 सर्वव्यापी महामारी को दृष्टिगत रखत हुए,मुख्यमंत्री भूपेस बधेल के नेतृत्व म छत्तीसगढ़ सरकार कोति ले आम नागरिक मनला सुविधा ल देखत हुए जमीन के खरीद-बिक्री बर वर्ष 2019-20 म तय करे गिस कि सासकीय गाइडलाईन के दर जेन 30 जून 2020 तक बर लागू करे गे रिहिस हे उन्ला सेष वित्तिीय वर्ष बर लागू कर दे गे हें। ये संसोधित समय सीमा के तहत राज सरकार कोति ले प्रभावी बाजार मूल्य गाईड दर म उखर ले उपबंध के प्रभावसीलता तिथि म 31 मार्च 2021 तक वृद्धि करेगे है।
अगुवा न्यूज़ःबैंगलोर स्पेसल श्रमिक टरेन ले विभिन्न जिला के 219 श्रमिक सकुसल पहुचीन राजधानी
थर्मल स्केल , चिकित्सा परीक्षण के बाद बस म क्वारंटाईन सेंटर भेजे गिस मजदुर
श्रमिकमन ह मुख्यमंत्री श्री भूपेस बधेल के प्रति आभार जताईन
मुख्यमंत्री श्री भूपेस बघेल के पहल अउ निर्देस म देस के अन्य राज म फंसे छत्तीसगढ़ के श्रमिक अउ आले लोगन के सकुसल वापस लाए के सिलसिला लगातार जारी हैं । इही क्रम म बैंगलोर ले चले श्रमिक स्पेसल टरेन ले 219 श्रमिक राजधानी के रायपुर रेल्वे स्टेसन म उतरे। एमा बस्तर जिलाके 86, गरियाबंद के 33,कांकेर के36, कोंण्डागांव के 14,महासमुंद के 8 , धमतरी के 8,दंतेवाडा के 3, नारायणपुर के3,ओड़िसा के 1, बीजापुर के 1 अउ रायपुर के 26 श्रमिक सामिल हे।
श्रमिक यात्रि मनला रायपुर रेल्वे स्टेसन म फिजिकल -सोसल डिस्टेंसिंग के पालन कराते हुए देा- देा बोगियों के अंतराम म बारी- बारी ले उतारे गिस। श्रमिक मन राजधानी के रेल्वे स्टेसन म पहुचे के बाद राहत के सांस लीन अउ राज सरकार के प्रति आभार व्यक्त करिन।
अगुवा न्यूज़ः कोरोना वायरस व लाॅकडाउन के मुस्किल वक्त म राजीव गाधी किसान न्याय योजना किसान मन बर वरदान साबित: किसान श्री चैतुराम
गरीब किसान के परिवार ल मिलीस ये मुस्किल वक्त म प्रदेस सरकार के सहारा
राजीव गांधी किसान न्याय योजना चालु होए से किसान होईस खुस
राज सरकार के राजीव गांधी किसान न्याय योजना के सुभारंभ होते ही प्रदेस के गरीब किसान ला फायदा मिलीस। छत्तीसगढ़ राज म किसान मन म खुसी के माहौल नजर आए ले लगिस। प्रदेस के सबो गरीब किसान मन राजीव गांधी किसान न्याय योजना ले लाभ मिले म छत्तीसगढ़ प्रदेस के मुख्यमंत्री श्री भूपेस बघेल ला धन्यवाद ज्ञापित करिस । बीजापुर जिला के विकासखंड भैरमगढ़ के ग्राम माटवाडा के किसान श्री चैतुराम लेकाम ह बताइस कि कोरोना वायरस महामारी ल देखत हुए केन्द्र सरकार व राज सरकार कोति ले लाॅकडाउन करे गे हे। अउ ये कठिन परिस्थिति म राज सरकार कोति ले केन्द्र सरकार व राज सरकार कोति ले लाॅकडाउन करे गे हें। ये कठिन बेरा म राज सरकार गरीब किसान ,मजदुर मन बर बहुत बढिया काम करत हें।
श्री चैतुराम ह बताइस कि एक गरीब किसान होए के कारण परिवार के भरण पोषण बहुत कठिन हो गे हे। श्री चैतुराम ह बताईस कि एब गरीबी अउ लाॅकडाउन के कारण उंखर स्थिती खराब हो गे हे। लेकिन राजीव किसान न्याय योजना से प्र्रथम किश्त के रूप म 13 हजार 454 रूपिया खाता म जमा हो गे। उन मन कठिन समय म राशि जमा होए म प्रदेस के मुख्यमंत्री श्री भूपेश बघेल व जिला प्रसासन के तारीफ करत हुए धन्यवाद दिन।
मुख्यमंत्री के निर्देस म प्रदेस के बडे़ पैमाना म चालु होईस रोजगार मूलक कामः मनरेगा म 26.10 लाख ले अधिक श्रमिक मन ला लाॅकडाउन के दऊरान मिलत हे रोजगार
प्रदेस के 10 हजार ले अधिक ग्राम पंचायत म चलत हे 44 हजार ले अधिक काम
मनरेगा म 79 प्रतिसत ले अधिक जाॅव कार्डधारी मजदूर करथ थे काम
मुख्यमंत्री श्री भूपेस बघेल के निर्देस के अनुरूप ग्रामीण ल गावों म ही रोजगार उपलब्ध कराऐ के लिए प्रदेस म बडे़ पैमाने म चालु किए गए मनरेगा के कार्यों 26 लाख ल अधिक जरूरतमंद मजदुर ल काम मिलय । श्री बधेल ह गांव म मनरेगा के जाॅब कार्डधारी अधिक ले अधिक श्रमिक ल काम उपलब्ध कराये अउ प्रवासी मजदूरों मे धर वापसी अउ उन्की क्वारेंटाइन अवधि पूरा होए के बाद काम के मांग करने वालों को तत्काल रोजगार उपलब्ध कराए के तैयारी रखे के निर्देस भी दिए है सबो जिला म प्रसासन कोति ले मुस्तैदी ले संग एखर तैयारी करे जात हे।
प्रदेस म अभी संचालित मनरेगा काम म कोरोना वायरस संक्रमण ले बचे के सबो उपाय अउ केंद्र अउ राज सरकार के दिसा-निर्देस के पालन करे जात है। मनरेगा टीम अउ पंचायत क सहयोग ले सबो कार्यस्थल म सामजिक अउ सारीरीक दूरी बरतते हुए मास्क या कपडा ले चेहरा ढंके के संग साबुन ले हाथ धुलाई के निदे्रसों ला गंभीरता ले पालन करवाया जात हे। अधिकारि मन कोति ले कार्यस्थल के सतत निरीक्षण करके एखर माॅनिअरिंग करे जात हे।
छत्तीसगढ़ म हर बघर 25 मई के बनाए जाही ’झीरम श्रद्धांजलि दिवस’
सासकीय व अर्ध सासकीय कार्यालय म सहीद ल दो मिनट के मौन धारण कर के दे गिस श्रद्धांजलि अउ राज ल पुनःसांति के टापू बनाए के सपथ लिन
मुख्यमंत्री व अर्ध सासकीय कार्यालय म सहीद मन ल दू मिनट के मौन धारण कर के श्रंद्धांजलि अउ राज ला पुनः सांति के टापू बनाए बर सपथ
मुख्यमंत्री श्री बधेल ह झीरम श्रद्धांजलि दिवस मनाने के संबध म जारी करे गिस निर्देस
छत्तीसगढ़ म हर साल 25 मई के ’झीरम श्रद्धांजलि दिवस’ के रूप् म मनाए जाहीं। मुख्यमंत्री श्री भूपेस बधेल ह ऐ संबंध म आज अधिकारिमन ल निर्देस जारी करे गिसं । कि 25 मई 2013 ला झीरम घाटी म नस्सल हिंसा के सिकार होए प्रदेस के वरिष्ट नेता , सुरक्षा बल के जवान अउ विगत साल म नस्सल हिंसा के सिकार हुए सबो लोगन के स्मृति म 25 मई के हर साल ’ झीरम श्रद्धांजलि दिवस’ के रूप् म मनाए जाए। प्रदेस के सबो सासकीय अउ अर्ध सासकीय कार्यलय म 25 मई के सहीद के स्मृति म दू मिनट के मौन धारण कर के श्रद्धांजलि दे जाए अउ यह सपथ ले जाए कि राज ल पुनः शांति के टापू बनाए बर हमस ब संकल्पित रहबो।
अगुवा न्यूज़: काढ़ा सेवन बर ग्रामीण क्षेत्रो म आयुष विभाग चलावत हे जनजागरूकता अभियान
सिविर मा 4 हजार लोगोन ल पिलाऐ गिस काढ़ा
आयुर्वेद जड़ी बूटियों ले निर्मित काढ़ा सेवन ले सरीर म कोरोना जैसे घातक बीमारी ले मुकाबला करके ताक पैदा होही। राज सरकार के स्वास्थ्य विभाग कोति ले काढ़ा सेवन के पुरजोर अनुसंसा करे गे है। जिला अस्पताल म निःसुल्क काढ़ा पीऐ के व्यवस्था करे के बाद अब ग्रामीण इलाका म काढ़ा के प्रति जनजागरूकता फैलाए जात हे। आयुष विभाग के चिकित्सक डाॅ.आर.के.बंजारे गांव -गांव म सिविर लगाके घर म ही काढ़ा तैयार करके विधि अउ एखर फायद गिनाते है बड़ संख्या म ग्रामीण डिस्टेंसिंग के पालन करत उपस्थित रहिन
अगुवा न्यूजः आतंकवाद विरोधी दिवस म राजभवन म लीन सपथ
आतंकवाद विरोधी दिवस के अवसर म आज ईहा राजभवन सचिवालय म राजभवन के अधिकारि अउ कर्मचारि मन ह सोसल डिस्टेंसिंग के पालन कर,आतंकवाद अउ हिंसा का विरोध करे तथा विघटनकारी सक्ति ले लडे के सपथ लीन। उन मन देस के अहिंसा एंव सहनसीलता के परम्परा में दृढ़ विश्वास बनाए रखेएं, मानव जाति के सबो वर्गो के बीच म सांति,सामाजिक सद्धाव तथा सूक्षबूझ कायम करना अउ मानव जीवन के मूल्य म खतरा पहुचाने वाला अउ विघटनकारी सक्ति मन ले लड़ के भी सपथ लीन। ये अवसर म राजभवन के अधिकारी अउ कर्मचारी उपस्थित रहिन।


text:
लइका मन के सुरक्षा, शिक्षा अऊ स्वास्थ्य के इंतज़ाम दुरुस्त करे बर अधिकारी मन ल दीन कड़ा निर्देश
रायपुर, 09 फरवरी, 2018। छत्तीसगढ़ बाल अधिकार संरक्षण आयोग के अध्यक्ष श्रीमती प्रभा दुबे ह आज दुर्ग के बाल सम्प्रेषण गृह ले 7 लइका मन के भाग जाय के मामला ल तुरंते संज्ञान म लेत आज पुलगांव स्थित बाल संप्रेषण गृह के निरीक्षण करिस। श्रीमती दुबे ह जिला कलेक्टर ल ए मामला के जांच रिपोट छत्तीसगढ़ बाल अधिकार संरक्षण आयोग लदेहे बर कहिन। उमन बाल सम्प्रेषण गृह के प्रभारी अधिकारी मन ल निर्देश दीन कि एखर जइसे घटना के कारन के तह तक पहुंचे के उदीम करव अऊ फेर ओखर समाधान करव ताकि भविष्य म अइसन घटना के पुनरावृत्ति झन होवय।
उमन अधिकारी मन ल कड़ा निर्देश दीन कि ओ मन बाल सम्प्रेषण गृह म शिक्षा, स्वास्थ्य, सुरक्षा के सबो इंतज़ाम दुरुस्त करंय। ताकि लइका मन ल बेहतर वातावरण मिल सकय। श्रीमती दुबे ह ए दौरान बाल संप्रेषण गृह के लइका मन ले मुलाकात घलोक करिन अऊ उंखर से समस्या पूछिंन। श्रीमती दुबे ह लइका मन ल आश्वासन दीन कि उंखर सुरक्षा अऊ समस्या मन के निदान बर छत्तीसगढ़ बाल अधिकार संरक्षण आयोग प्रतिबद्ध हे, ये खातिर ओ मन अपन मन के बात अऊ समस्या मन के बारे म उंखर से बात कर सकत हें। ए दौरान ऊंखर संग आयोग के सदस्य श्री अंकित ओझा अऊ श्रीमती मीनाक्षी तोमर, दुर्ग के जिला महिला बाल विकास अधिकारी श्रीमती गुरप्रीत कौर हूरा, प्रभारी जिला बाल संरक्षण अधिकारी श्री अभिषेक त्रिपाठी घलोक मौजूद रहिन।
style="display:block"
data-ad-client="ca-pub-3208634751415787"
data-ad-slot="6787779569"
data-ad-format="auto">


text:
राज्य बाल अधिकार संरक्षण आयोग के कार्यशाला संपन्न
प्रतिभागी मन ल देवइस बाल अधिकार रक्षा के शपथ
रायपुर, 03 मार्च 2017। छत्तीसगढ़ बाल संरक्षण आयोग कोति ले आज इहां नवीन थिरावन गृह मं बाल अधिकार अउ संरक्षण विसय म कार्यशाला के आयोजन करे गीस। कार्यशाला मं एन.सी.सी., एन.एस.एस., नेहरू युवा केन्द्र अउ जिला पुलिस अधीक्षक कोति ले आयोग के पहल म गठित बाल मित्र दल के प्रतिनिधि मन उपस्थित रहिन। आयोग के अध्यक्ष श्रीमती शताब्दी पाण्डेय ह कार्यशाला के अध्यक्षता करत-करत कहिन कि लइका खुद अपन रक्षा नइ कर सके, ए खातिर हमर दायित्व बनथे हावे कि हम ओ मन ल सुरक्षा प्रदान करन। लइका मन के प्रति होवइया अपराध मन ल कइसन कम करे जाए, एमा हम सबला संवेदनशील होके काम करना हे। जब लइका मन ल कोनो भी प्रकार के जरूरत होवय हमला तुरते उंखर सहायता करना चाही। बाल मजदूरी, बंधुआ मजदूरी, बाल विवाह, लैंगिक शोषण के विरूद्ध हम सब्बो ल मिलकर काम कर सकत हन। लइका मन ल जम्मो प्रकार के शोषण ले बचाय बर आयोग के हेल्पलाइन टोल फ्री नं. 1800-233-0055 म संपर्क करे के अपील श्रीमती पांडेय हर करिन। कार्यशाला मं आयोग ले तैयार लैंगिक शोषण उपर आधारित फिल्म गुणेश्वरी अउ खुशी के प्रदर्शन घलोक करे गीस। कार्यशाला मं आयोग के सचिव श्री नंदलाल चौधरी हर बताइस कि लइका मन के हित सबले बड़े हे। जब लइका के शोषण होथे तो वो शारीरिक अउ मानसिक दूनों रूप ले टूट जाथे। अइसन मं ओ मन ल संबल देना हम सबके दायित्व हे।
style="display:block"
data-ad-client="ca-pub-3208634751415787"
data-ad-slot="4115359353"
data-ad-format="link">


text:
का मया के जादू डारे रे लिरिक्स (हिंदी)
का मया के जादू डारे रे, का पिरित के दियना बारे रे
मोला मोहि डारे, मोला मोहि डारे, मोला मोहि डारे, मोला मोहि डारे
का मया के जादू डारे ओ, का पिरित के दियना बारे ओ
मोला मोहि डारे, मोला मोहि डारे, मोला मोहि डारे, मोला मोहि डारे
लागे हे अइसे लगन, मोरे संगी लागे हे अइसे लगन रे, लागे हे अइसे लगन रे
पिरित के अइसे अगन मोर संगी, पिरित के अइसे अगन रे, पिरित के अइसे अगन रे
कइसे बूताही ये आग ह
जब आ जबे मोर पास म
मन ल मिलन दे न, हिरदे जुड़न दे न
मन ल मिलन दे न, हिरदे जुड़न दे न
जुड़ा जाही ये आग ह, जुड़ा जाही ये आग ह
मोला मोहि डारे, मोला मोहि डारे
मोला मोहि डारे, मोला मोहि डारे
आँखी के पुतरी बनाले मोला संगी, आँखी के पुतरी बनाले न रे, आँखी के पुतरी बनाले न रे
अचरा म अपन लुका ले मोला संगी, अचरा म अपन लुका ले न ओ, अचरा म अपन लुका ले न ओ
सांसे ह मोरो भरत हावए संगी
जिया हा मोरो जरत हावय न
जादा झन तरसना मया ला बरसना, जादा झन तरसना मया ला बरसना
कइसे बूताही ये आग ह, कइसे बूताही ये आग ह
का मया के जादू डारे रे
का पिरित के दियना बारे ओ
मोला मोहि डारे
मोला मोहि डारे
मोला मोहि डारे, मोला मोहि डारे…


text:
मुख्यमत्री ह मां परमेश्वरी महोत्सव म संघरिन
देवांगन समाज के भवन के बढ़ोतरी बर 20 लाख रूपया के सहायता के करिन घोषणा
रायपुर, 01 फरवरी 2017। मुख्यमत्री डॉ. रमन सिंह ह कहिन हे कि हाथकरघा बुनकरी के परम्परागत कुटीर उद्योग के संग छत्तीसगढ़ के देवांगन समाज प्रधानमत्री श्री नरेन्द्र मोदी के ’मेक-इन-इंडिया’ के सपना ल साकार करत हे। डॉ. सिंह हर आज जिला मुख्यालय राजनांदगांव स्थित पद्मश्री गोविंद राम निर्मलकर सभागृह म देवांगन समाज कोति ले आयोजित मां परमेश्वरी महोत्सव ल सम्बोधित करत ए आशय के विचार व्यक्त करिन। उमन अड़बड़ झन उपस्थित देवांगन समाज के प्रतिनिधि अऊ लोगन मन ल वसंत पंचमी अऊ मां परमेश्वरी महोत्सव के बधाई अउ शुभकामना दीन।
उमन देवांगन समाज के मांग ल तुरते मानत राजनांदगांव म जिला स्तरीय देवांगन समाज भवन के विस्तार बर 20 लाख रूपए के सहायता के घलोक घोषणा करिन। मुख्यमत्री डॉ. रमन सिंह ह कहिन कि कार्यक्रम म देवांगन समाज के बहिनी मन अड़बड़ झन उपस्थिति हें, ये बात ह समाज म महिला मन के सम्मान अऊ ऊंखर महत्वपूर्ण स्थान ल बतात हे। उमन कहिन कि देवांगन समाज म बहिनी अउ दाई मन के जागरूकताच ह आगू बढ़ने के कारण हे। डॉ. सिंह हर कहिन कि देवांगन समाज हर कपड़ा बुने के संगें-संग प्रशासनिक पद म पहुंचके अऊ अच्छा व्यवसाय स्थापित करके राजनांदगांवच नहीं बल्कि छत्तीसगढ़ के घलोक मान देश-विदेश म बढ़ावत हें।
डॉ. सिंह हर कहिन कि 10-12 साल पहिली छत्तीसगढ़ म सरकार बने के बाद काम काज के समीक्षा के समय प्रदेश के बुनकर समिति मन के खस्ता हालत के जानकारी मोला मिले रहिस हे। ओ समय प्रदेश के लगभग 80 प्रतिशत बुनकर समिति मन कर्जा के बोझ म लदे रहिन अऊ बैंक मन हर ओ मन ल डिफाल्टर घोषित कर दे रहिन हे। अइसन स्थिति म देवांगन समाज ल आगू बढ़ाए अऊ ऊंखर जीवन यापन बर मजबूत व्यवस्था करे के उद्देश्य ले सरकार हर बुनकर समिति मन के कर्जा ल माफ करे रहिस। उमन कहिन कि सरकार के ए कदम ले प्रदेश के बुनकर समिति मन फेर अपन पांव म खड़े हो गीस अऊ देवांगन समाज के जीवटता अउ मेहनत ले आज छत्तीसगढ़ हाथकरघा उद्योग म पूरा देश म विशेष पहिचान रखथे। डॉ. सिंह हर कहिन कि बुनकर समिति मन ल आगू बढ़ाए, युवा पीढी़ ल ए व्यवसाय ले जोड़े राखे अऊ बाजार के प्रतिस्पर्धा ले मुकाबला करे बर घलोक सरकार देवांगन समाज अऊ बुनकर समिति मन ल हर संभव सहायता करे के उदीम करही। युवा बुनकर मन ल कौशल प्रशिक्षण के तहत बुनकरी विधा म निपुण करे खातिर नवां-नवां तकनीक मन के प्रशिक्षण, नवा मशीन मन के जानकारी के संगें-संग समूह बनाके व्यवसाय स्थापित करे बर घलोक सहायता के प्रावधान शासकीय योजना मन म करे गए हे। डॉ. सिंह हर देवांगन समाज ल रेडिमेड कपड़ा निर्माण के काम म घलोक आगू आए के सलाह दीन। उमन स्थानीय बाजार के संगें-संग देश के बड़े प्रतिस्पर्धी बाजार मन अऊ कंपनि मन के जरूरत के हिसाब ले कपड़ा बुने अऊ रेडिमेड कपड़ा बनाए म जोर दीन।
डॉ. सिंह हर कहिन कि देवांगन समाज ह सामुहिक विवाह के प्रथा सुरू करके, अनावश्यक खरचा अउ दहेज जइसे सामाजिक कुप्रथा ल खतम करे के दिशा म कदम बढ़ाए हे। उमन शासन के मुख्यमत्री कन्यादान योजना के घलोक जादा ले जादा लाभ लेहे के बात कहिन। डॉ. सिंह ह समाज के उपस्थित वरिष्ठ मनखे मन ले सामुहिक विवाह ल प्रोत्साहन देहे के घलोक अपील करिन। कार्यक्रम म मुख्यमत्री ह देवांगन समाज के सामूहिक विवाह के तहत दांपत्य बंधन म बंधे दू नवविवाहित जोड़ा किरण- जागृत अऊ पुर्णिमा-योगेश कुमार ल अपन शुभाशीष अऊ भविष्य बर शुभकामना घलोक दीन।
ए अवसर म नगर निगम राजनांदगांव के महापौर श्री मधुसूदन यादव अउ नगर देवांगन समाज के अध्यक्ष श्री नीलेश देवांगन संग बहुत अकन वक्ता मन लोगन ल सम्बोधित करिन। आयोजक मन कोति ले मुख्यमत्री डॉ. रमन सिंह ल स्मृति चिन्ह घलोक भेंट करे गीस। कार्यक्रम म छत्तीसगढ़ राज्य भण्डार गृह निगम के अध्यक्ष श्री नीलू शर्मा, छत्तीसगढ़ उर्दू अकादमी के अध्यक्ष श्री अकरम कुरैशी, राज्य समाज कल्याण बोर्ड के अध्यक्ष श्रीमती शोभा सोनी, बीस सूत्रीय कार्यक्रम क्रियान्वयन समिति के उपाध्यक्ष श्री खूबचंद पारख, जिला सहकारी केन्द्रीय बैंक के अध्यक्ष श्री सचिन बघेल, नागरिक आपूर्ति निगम के पहिली अध्यक्ष श्री लीलाराम भोजवानी, पाठ्य पुस्तक निगम के पहिली अध्यक्ष श्री अशोक शर्मा, राजगामी संपदा न्यास के पहिली अध्यक्ष श्री संतोष अग्रवाल, नगर निगम के सभापति श्री शिव वर्मा संग देवांगन समाज के पदाधिकारी अउ नागरिक मन घलोक उपस्थित रहिन।


text:
अवैध शराब के खिलाफ गुलाबी गैंग, महिला कमाण्डो अऊ भारतमाता वाहिनी के अभियान के करिन तारीफ
रायपुर, 12 अपरेल 2017। मुख्यमंत्री डॉ. रमन सिंह हर कहे हें कि राज्य मं गद्दीदार अऊ कोचिया अब नजर नइ आवंय। शराब के अवैध कारोबार म कठोर अंकुश लगाए गए हे। कहूं अइसन मनखे अवैध रूप म शराब बेचत पाए गीन, त ऊंखर खिलाफ कड़ा कार्रवाई करे जाही। मुख्यमंत्री आज बालोद जिला के ग्राम गब्दी (विकासखंड-गुण्डरदेही) मं लोक सुराज अभियान के तहत समाधान शिविर मं जनता ल सम्बोधित करत रहिन। ए अवसर म उहां हजारों के संख्या मं मौजूद गुलाबी गैंग, महिला कमाण्डो अऊ भारतमाता वाहिनी के सदस्य महिला मन घलोक मौजूद रहिन। मुख्यमंत्री हर उंखर प्रशंसा करत करत कहिन कि बालोद जिला मं हमर ए माता अऊ बहिनी मन हर अवैध शराब के खिलाफ जऊन अभियान चलाय हावे, वो प्रदेश के आन क्षेत्र मन बर घलोक अनुकरणीय हावे। उमन कहिन कि राज्य सरकार हर चरणबद्ध ढंग ले शराबबंदी के लक्ष्य के तरफ तेजी ले आगू बढ़त हे। पहिली चरण मं
तीन हजार ले कम आबादी वाले गांव मन मं शराब के ठेका बंद कर दे गए हावे। डॉ. सिंह हर महिला कमाण्डो अऊ भारतमाता वाहिनी के महिला मन ले आग्रह करिन कि आप मन कोनों जघा अवैध कारोबार मं लिप्त कोचिया मन ल देखव या कोचिया के बारे मं जानकारी पावव, त तुरंते अपन निकटवर्ती पुलिस थाना ल सूचित करव। मुख्यमंत्री हर शिविर मं क्षेत्र के थानेदार ल मंच म बलाइस अऊ ओखर से जनता के बीच ये ऐलान करे बर कहिस कि ए इलाका मं अवैध शराब के कारोबार म पूर्ण रूप से नियंत्रण कर लिय गए हे कोचिया अब ए क्षेत्र मं नइ हे। मुख्यमंत्री हर पुलिस अऊ आबकारी अधिकारी मन ल ए दिशा मं लगातार निगाह रखे के निर्देश दीन। समाधान शिविर के विशाल जनसभा मं मुख्यमंत्री हर ग्राम गब्दी के पेयजल आवर्धन योजना के पाइप लाईन विस्तार बर बीस लाख रूपया, तालाब सौन्दर्यीकरण बर दस लाख रूपया अऊ सीमेंट कांक्रीट सड़क निर्माण बर घलोक दस लाख रूपया तुरंते मंजूर करे के घोषणा करिन। उमन उहां आयुर्वेदिक औषधालय अऊ उचित मूल्य के दुकान के घलोक निरीक्षण करिन।
style="display:block"
data-ad-client="ca-pub-3208634751415787"
data-ad-slot="4115359353"
data-ad-format="link">
style="display:block"
data-ad-format="autorelaxed"
data-ad-client="ca-pub-3208634751415787"
data-ad-slot="1301493753">


text:
4 May 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
3 May 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
2 May 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
1 May 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
27 April 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
19 April 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
18 April 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
17 April 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
16 April 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current
15 April 2020-Current Affairs Gk in Hindi-हे दोस्तों hindiprogyan.com में स्वागत हे। आज का Current


text:
तोंगकोंगेरा के पटवारी निलंबित
जगदलपुर। काम म लापरवाही करइया पटवारी ल कलेक्टर डॉ अय्याज तम्बोली के निर्देश म निलंबित कर दे गे हावय।
कोरोना वायरस के प्रसार अउ लॉकडाउन म गांव वाले मनला मिलत सुविधा के आरो ले खातिर कलेक्टार दौरा करत रिहिन तभे गांव वाले मन पटवारी चित्त विनोद पांडेय के शिकायत करिन। गांव वाला मनके शिकायत म कलेक्टर के निर्देश ले बस्तर के अनुविभागीय अधिकारी (राजस्व) गोकुल रावटे ह पटवारी ल निलंबित कर दिस। निलम्बन अवधि म उंकर मुख्यालय तहसील कार्यालय बस्तर निर्धारित करे गे हावय अउ जीवन निर्वाह भत्ता के पात्रता तको दे गे हावय।


text:
sensagent's content
Advertising ▼
computed in 0.047s
Advertising ▼
translation of ज नद द ल in Arabic - see translations
translation of ज नद द ल in Bulgarian - see translations
translation of ज नद द ल in Chinese - see translations
translation of ज नद द ल in Croatian - see translations
translation of ज नद द ल in Czech - see translations
translation of ज नद द ल in Danish - see translations
translation of ज नद द ल in Dutch - see translations
translation of ज नद द ल in English - see translations
translation of ज नद द ल in Estonian - see translations
translation of ज नद द ल in Finnish - see translations
translation of ज नद द ल in French - see translations
translation of ज नद द ल in German - see translations
translation of ज नद द ल in Greek - see translations
translation of ज नद द ल in Hebrew - see translations
translation of ज नद द ल in Hungarian - see translations
translation of ज नद द ल in Icelandic - see translations
translation of ज नद द ल in Indonesian - see translations
translation of ज नद द ल in Italian - see translations
translation of ज नद द ल in Japanese - see translations
translation of ज नद द ल in Korean - see translations
translation of ज नद द ल in Latvian - see translations
translation of ज नद द ल in Lithuanian - see translations
translation of ज नद द ल in Malagasy - see translations
translation of ज नद द ल in Norwegian - see translations
translation of ज नद द ल in Persian - see translations
translation of ज नद द ल in Polish - see translations
translation of ज नद द ल in Portuguese - see translations
translation of ज नद द ल in Romanian - see translations
translation of ज नद द ल in Russian - see translations
translation of ज नद द ल in Serbian - see translations
translation of ज नद द ल in Slovak - see translations
translation of ज नद द ल in Slovenian - see translations
translation of ज नद द ल in Spanish - see translations
translation of ज नद द ल in Swedish - see translations
translation of ज नद द ल in Thai - see translations
translation of ज नद द ल in Turkish - see translations
translation of ज नद द ल in Vietnamese - see translations


text:
रायपुर.25। छत्तीसगढ़ म सरलग आन राज्य के गांजा तस्कर मनके धरपकड़ चलत हाबे। पाछु दिन महासमुंद म राजस्थान के तस्कर धराई अउ आज उडि़सा के 6 गांजा तस्कर माना कैंप पुलिस के हाथ लगे हाबे। एफआईआर के मुताबिक आरोपी विजय कवासी मलकानगिरी उडिसा, सोनधरसीरा कोरापुट उडिसा, सूरज दास मलकानगिरी उडिसा, नजीम खान कोरापुट उडिसा, सरोरा प्रसाद कोरापुट उडिसा अउ अब्दुल गफ्फार कोरापुट उडिसा मनले भारी मात्रा म गांजा मिले हाबे।
थाना प्रभारी माना कैंप के टीम ह सीएसपी रायपुर के निर्देशन म नाकाबंदी करत जगदलपुर ले अभनपुर होवत आवत एक ट्रक अउ स्वीफ्ट डिजयार ल डुमरतराई माना मोड़ म पकडि़न। ट्रक ले करीब 1000 किलो गांजा बरामद होइसे। जेकर कीमत एक करोड तीस लाख पैसठ हजार बताये जाथे, ल जप्त करके विधिवत कार्यवाही करत आरोपी मनला धारा 91 जाफौ के नोटिश दे म कोनो प्रकार के दस्तावेज नइ देखा पाइन।
आरोपी मन बताइन के ओमन ट्रक म अवैध माद द्रव्य गांजा ल बिक्री खातिर लेगत हाबे। ओमन ट्रक के आगू पाछू देखरेख खातिर कार म चलत रिहिन हाबे। ट्रक म पशु चारा के बोरी जेमा दुध मलाई पशु आहार लिखाये रिहिसे ओमा येमन गांजा भरके रायपुर लानत रिहिसे। उंकर उपर सीसीटीएनएस म अपराध पंजीबद्ध करत नोरकोटिक ड्रग्स एण्ड साइक्रोट्रोपिक सब्सटानसिस एक्ट, 1985 के 20(b) तहत कार्यवाही करे जावत हाबे।
सदस्यता लें टिप्पणियाँ भेजें (Atom)


text:
छत्तीसगढ़। प्रदेश के नवा मुखिया श्री भूपेश बघेल ह अपन घोसना पाती के सबो बिन्दु ल ओसर पारी अमल म लाये के जबर प्रयास म लगगे हावय। किसान मनके कर्जा माफी अउ समर्थन मुल्य के बाद प्रदेश म काम करत पत्रकार, वकील अउ डॉक्टर मनके सुरक्षा खातिर कानून बनाये के तियारी म जुटगे हावय। ये संबंध म ओमन मंत्रालय म अधिकारी मनके बइठका लेके गंभीरता ले प्रयास करे के निर्देश दे हावय।
एजेंसी से मिले जानकारी के मुताबिक मुखिया जी ह नक्सल समस्या के हल निकाले खातिर वार्ता के रद्दा निकाले हावय। नक्सल प्रभावित पंचायत मन ल विकास खातिर एक-एक करोड़ राशि देके वादा तको करे हावय। येकर अलावा प्रत्येक पुलिस थाना म एक महिला प्रकोष्ठ होही जेन महिला मनके अपराध के स्वतंत्र जांच करही। पुलिस कल्याण योजना के तहत पुलिस कर्मी मनला तको साप्ताहिक अवकाश, चिटफंड कम्पनी ले पइसा वापसी जइसन बुता म गंभीरता ले कार्ययोजना बनाए के निर्देश बइठका म अधिकारी मन ल देगे हावय।
सदस्यता लें टिप्पणियाँ भेजें (Atom)


text:
सूरुज नरायन ला जेठ मा जेवानी चढ़थे। जेठ मा जेवानी ला पाके
जँउहर तपथे सूरुज नरायन हा। ताते-तात उछरथे, कोनो ला नइ घेपय ठाढ़े तपथे।
रुख-राई के जम्मों पाना-डारा हा लेसा जाथे, चिरई-चिरगुन का मनखे के चेत हरा जाथे। धरती के जम्मों जीव-परानी मन अगास डाहर ला देखत रथें टुकुर-टुकुर अउ सूरज हा मनगरजी मा मनेमन हाँसत रथे मुचुर-मुचुर। सूरुज के आगी ले तन-मन मा भारी परे रथे फोरा,आस लगाय सब करत हें असाढ़ के अगोरा।
गरमी के थपरा परे ले सबो के तन मा अमा जाथे अलाली अउ असाढ़ के पहिली दरस मा समाय रथे खुशहाली। इही खुशहाली के अगोरा मा जम्मो परानी अल्लर परे असाढ़ के परघनी करे बर सधाय रथें, कोनो पियासे ता कोनो भूँखे-लाँघन अउ कोनो खखाय रथें। असाढ़ हा अपन संग मा आस अउ बिसवास लाथे, जम्मो परानी मन के आलस अउ निरास ला भगाथे। असाढ़ के अगुवानी हवा, गर्रा, बड़ोरा अउ बुन्दा-बाँदी भरे बादर मन हा जुरियाय के करथें।
असाढ़ के परघनी मा बादर हा दमा-दम बाजा बजाथे अउ बिजली चमचम-चम चमकाथे। बादर के हड़बड़ी बाढ़ जाथे, थार-थीर एक जघा बइठ नइ सकय।बिचित्र रंग-रूप बना के एती-तेती सरलग
भाग-दउँड़ मा भिड़़ जाथे बादर हा।
सूरुज के घाम ले धरती के जम्मो परानी पाक के कोचराहा परे ला धर लेथें, फेर असाढ़ हा आके एकदम से हबेड़ के उठा देथे। असाढ़ हा सबला नवा जिनगानी देथे। भुँइयाँ घलाव हा जेठ के घाम अउ गरमी मा भुँजाय ला धर लेथे। एहू ला असाढ़ के अगोरा रथे, बादर ले निहोरा रथे। धरती के भीतर जीव लुकाय परानी मन ला घलाव अपन परान बचाय खातिर असाढ़ के अगोरा रथें।
असाढ़ के सुवागत बर बर नान्हें-बड़े सरी जीव मन बयाकुल होगे अगोरा मा बइठे रथें। असाढ़ आही ता हमर परान बचाही। असाढ़ के हाथ मा सबके जिनगी के साथ हावय। असाढ़ बिन जिनगी मा हदास अउ निरास के मेकराजाला छाय ला धर लेथे।
सबके जिनगी असकटहा अउ गरू लागे ला धर लेथे। असाढ़ ले अमरित बरसा के आस रथे सरी संसार ला। असाढ़ जिनगी मा आस अउ बिसवास के बरदान हरय, धरती मा रहइया जीव मन बर भगवान हरय। बिन असाढ़ जिनगी अबिरथा हे, खइता हे।
असाढ़ जोरदरहा गाजा-बाजा संग खूब चमकत आथे। असाढ़ के परघनी मा कोनो कमी ए धरती के भीतर अउ बाहिर मा रहइया जीव मन नइ करँय। असाढ़ सबके पियास ला ,हदास ला अउ निरास ला मिटाथे। एखर खुशी मा नवा-नवा नान्हें जीव मन के मेला लग जाथे। आनी-बानी के रंग-बिरंगी जीव मन धरती मा पटा जाथे अउ मनमाने मगन होके गाए-बजाए ला धर लेथे। कीरा-मकोरा, बेंगवा-बिच्छी, मेचका-टेटका, साँप-फाँफा, चाँटी-माछी अउ अइसनहे अनगिनती जीव मन पलपला जाथे। असाढ़ के आये ले बिधुन होके नाचे-गाए ला धर लेथें। असाढ़ आए ले जिहाँ खुशी बाढ़ते वइसने बुता-काम घलाव बाढ़़ जाथे। सबो परानी अपन-अपन
ठउर-ठिकाना के बेवसथा चउमास बर पोठ अउ ठोसलगहा करे खातिर भिड़ जाथें। मनखे जीव उपर तो सबले जादा परभाव होथे असाढ़ के।
खेती-किसानी हा बिन असाढ़ के होना मुसकुल हे। गरमी ले उसनाय अउ अधमरा परे तन-मन ला असाढ़ हा आके नवा परान फूँकथे। असाढ़ के आए ले अल्लर परे, हाथ मा हाथ धरे मनखे मन हा सावचेत हो के तियार होथे। असाढ़ के अगोरा सबले जादा हमर किसान भाई मन ला होथे।
असाढ़ के अगुवानी मा किसान मन हा सबले आगू रथें। काबर के सियान मन हा केहें के *डार के चुके बेंदरा अउ असाढ़ के चुके किसान* कोनो काम के नइ रहय। इही पाय के किसान मन हा असाढ़ आय के पहिली अकती तिहार मान के असाढ़ के परघनी मा भिड़े रथें। असाढ़ के आए के खुशी अउ बादर के बदबदई मा किसान हा संसो फिकर मा पर जाथे के असाढ़ अवइया हे अउ मोर काँही बुता हा सिद्ध नइ परे हे। का होही अउ कइसे होही। घर के छानी-परवा मा खपरा लहुटे नइ हे, परछी बर जिझारी बँधाय नइ हे, कोठार-बियारा, बारी-बखरी के परदा मा पलानीचढ़ेच नइ हे, पैरा-भूँसा हा कोठार ले घर धराय नइ हे, खातु-माटी खेत मा पलाय नइ हे, खेत के मुँही-पार बँधाय नइ हे, काँटा-खूँटी बिनाय नइ हे अउ अइसने कतको बुता हा होय नइ हे अउ असाढ़ हा अवइया हावय। बैला-भैसा के जोंड़ी, नाँगर-बख्खर, गैंती, रापा, कुदारी, झँउहाँ, भँदई-अकतरिया, गाड़ी के जुड़ा, खूँटा अइसन सब के हियाव होय ला धर लेथें। ए मन ला सिरजाय ला लग जाथे किसान मन हा। अकरस जोंतई के संसो घलो रथे किसान ला असाढ़ के आगू। फेर
चेतलगहा किसान हा अइसन सबो बुता-काम ला आगू ले आगू असाढ़ आए के पहिली पूरा करे मा लग जाथे। धंकिसान बर खेत धान बोंवाई हा असाढ़ मा हर हाल मा हो जाना चाही नहीं ते बोनी पछुवाय ले फसल के उत्पादन मा फरक परथे। जेन किसान ए बुता मा पछुवागे वो किसान बने किसान नइ माने जाय। वइसे तो धान बोंवाई हा असाढ़ के पहिली अकती के दिन हो जाय रथे फेर असाढ़ के अमरित बरसा ले बीजा हा जिनगानी पाथे। एखर सेती सबला असाढ़ के अगोरा रथे। नाँगर-बइला, भइसा अउ किसान के जोंड़ी हा खेत-खार मा बड़ सुग्घर फभथे। खेती-किसानी हा नाँगर अउ बइला के संगे संग किसान के करम कहिनी कहिथे। बिन जाँगर के जिनगी अबिरथा हे एखर पाठ असाढ़ हा पढ़ाथे हमला।
असाढ़ हा इही जाँगर अउ नाँगर के मरम ला अमर करथे। असाढ़ हा सुते जाँगर ला जगाय के एकठन बड़ महान परब हरय। असाढ़ के बिन सबके जिनगानी आधा अधूरा, जुच्छा अउ सुन्ना हावय। अन्नदाता किसान घलाव असाढ़ बिन अधमरा हावय। आसाढ़
के आए ले किसान के संगे संग जन-जन के बुता-काम हा कोरी खइरखा बाढ़ जाथे।
असाढ़ ले धरती के सबो परानी मन ला जब्बर आस रथे। रुख-राई, तरिया-नँदिया, कुआँ-बावली, नरवा-नहर, जीव-जन्तु सबो ला असाढ़ मा पानी के आसरा रथे। असाढ़ ले आसरा के संगे संग संसो फिकर घलाव बादर मा छा जाथे। किसान ला जतका खुशी असाढ़ के अगोरा मा रथे वोतके संसो असाढ़ के आए ले हो जाथे। पानी गिरही के नहीं, पानी जादा गिरगे तभो मरन, पानी कमती गिरगे तभो मरन। इही संसो हा किसान के मन मा बादर कस घुमरत रथे। असाढ़ मा कहूँ पानी नइ गिरय तहाँ ले मनखे मन किसिम-किसिम के उदीम करे ला धर लेथें। देबी-देवता ला मनाय बर, बरखा रानी ला बलाय बर, परकीति ले अमरित पाय बर, पूजा-पाठ, जग-हवन अउ भजन-कीरतन मा लगथें। कइसनो करके असाढ़ मा अमरित के धार धरती मा बोहाय अउ जम्मो जीव जगत के परान ला बचाय।असाढ़ मा कहूँ सरीउदीम ले पानी नइ गिरय ता मेचका-मेचकी मन के बर-बिहाव घलाव करे जाथे। बिन पानी के सुन्ना सबकेजिनगानी हे। असाढ़ के पहिली बरसा हा अमरित समान सबला नवा जीवन दान देथे।
धरती दाई घलाव एखर अगोरा बियाकुल रथे। वइसे हमर भारत भुँइयाँ मा मउसम के दशा ला अटकर लगा के जाने जाथे। किसान घलाव असाढ़ मा बरसात के अटकर लगा के, करजा-बोड़ी करके बीजहा-खातू के बेवसथा जोरदरहा ढ़ंग ले कर डारे रथे। करिया-करिया बादर अउ ओकर गरजाई-घुमराई ला देख के किसान के मन मा आस संचरथे, बिसवास बाढ़ जाथे। जिनगानी के सुग्घर उज्जर आस हरय असाढ़ के करिया-करिया बादर हा, चमचम चमकत बादर के बिजली हा, बादर के बाजत बाजा हा।
असाढ़ हे ता आस हे अउ आस हे ता असाढ़ हे।आस मा ये सरी संसार हा चलत हे। आस हा संचरथे ता जिनगी मा जोस भरथे अउ मनखे अचरज भरे काम-बुता ला घलो कर डारथे। बिन आस के जिनगी मुरदा जइसे हो जाथे। आस तो मनखे एक खास गुन हरय जौन वोला जिनगी जीये बर सरलग प्रेरित करत रथे।असाढ़ हा जम्मो जीव ला नवा जिनगानी, नवा जोस अउ नवा उरजा देथे। उछाह अउ उमंग के बरसा करथे असाढ़ हा जिनगी मा। असाढ़ हा करम के पाठ पढ़ाथे अउ एला सुरता घलाव देवाथे। असाढ़ ले हमर जिनगानी मा आस, आसरा अउ आस्था संचरथे जेखर ले हमला जिनगी जीये बर रद्दा मिलथे।असाढ़ बिन ए जिनगी के कुछू मोल नइ हे, असाढ़ एला जीए बर नवा मउका देथे अउ कथे के आस के अँचरा ला कभू झन छोंड़व। आवव असाढ़ के आस अउ बिसवास ले अगुवानी करीन के एसो हमर आस ले आगर हमला पानी दय, सबला जिनगानी दय। असाढ़ के अंतस ले अभिनंदन हे।
*********************************
कन्हैया साहू "अमित"
शिक्षक ~ भाटापारा
जिला - बलौदा बाजार (छ.ग)
संपर्क~9200252055
********************************


text:
मोर नाव पुष्पा कच्छप घरदार श्री अरविन्द कच्छप महुवा पारा अम्बिकापुर जिला सरगुजा छत्तीसगढ़ कर निवासी मैहर हो | मैहर आगू रोमन कैथोलिक चर्च कर रहे, मैहर यीशु मसीह कर बारे मे ढेरेच नी जानत रहे, अउ मैहर अपन घरदार कर संग मे ढेरेच ज्यादा लड़ाई झगरा करत रहे, मैहर प्रार्थना अउ संगती बचन मन ला भी नी जानत रहे, एक दिन मैहर अपन घरदार ले लड़ाई करे लागे, की मैहर चर्च नी जाओ अउ लड़ाई इतेक बईढ़ गिस की मैहर एक मुठा गोली मन ला एसहिच खाए लेहे, अउ जब मोर बतियत बगड़े लागिस अउ मैहर उल्टी करे लागे अउ मोर घरदार हर मोला घुड़के लागिस अउ कहत रहिस की अगर तय हर चर्च जाबे की नी जाबे मैहर नी जानो लेकिन मैहर चर्च जाए ले नी छोड़हू, फेर एक दिन पास्टर जी हर हमर घर आए गिस अउ बढ़िया ले गोएठ बात करे लागिस अउ मैहर ओकर व्यवहार हर मोला अच्छा लागिस फिर मैहर कहे लागे की पास्टर जी मैहर त प्रार्थना करे बचन पढे अउ चर्च भी नी जाथो, पर पास्टर हर बड़ेच ही नम्रता ले बताए लागिस की बहन तय हर हर रोज बाइबल पढ़, प्रार्थना करे कर प्रयास कर अउ फिर मैहर गंभीरता कर साथ प्रार्थना अउ संगती जाए अउ बचन पढे अउ प्रार्थना करे ले शुरू करे अउ जब मैहर परमेश्वर कर बचन कुलु. ३: ५-१० ला सुने त एसन लागिस की ये बचन हर त मोरेच बर है, ये बचन हर मोर जीवन ला बदेल देहिस, अउ मैहर मन फिराए के अउ पश्चाताप कईर के ०३/०१/२०१० मे बपतिस्मा लेहे अउ तब ले मोर खुद कर जीवन के संग-संग पूरेच परिवार हर भी ठिक होए गिस | अउ सन २०१७ कर कुछ महीना ले पास्टर रोहित सिंह कर द्वारा रेव्ह.एच.के.पटेल जी ले भेटाए अउ फिर ओ.ए.(ए.सी.ए.) कर संग जुईड़ कर दबोरा सेवकाई कर माध्यम ले महिला मन ला अगुवा पन कर ट्रेनिंग देहत आहो प्रार्थना करिहा की प्रभु कर एक बिश्वासयोग्य सेविका बईन के सबेच काम मन ला कईर सको |
पुष्पा कच्छप
महुवा पारा अम्बिकापुर
सरगुजा छत्तीसगढ़
Copyright © 2020, सरगुजिया बाइबल